
1 ဒီးလၢပၤရၣ် အစီၤပၤ ကိရ့ၣ် အနံၣ်ခီၣ်ထံး တနံၣ်န့ၣ် ဒ်သိး ယွၤအကလုၢ် လၢစီၤယံးရမံယၤ အထးခိၣ် ကလၢထီၣ်ပှဲၤထီၣ်ဒီး, ယွၤ ထိၣ်ဂဲၤ ပၤရၣ် အစီၤပၤ ကိရ့ၣ်အသး, ဒ်သိး အကဒုးသြီထီၣ်တၢ် လၢအဘီမုၢ် ဒီဘ့ၣ်ညါ အပူၤ, ဒီးဒုးကွဲး စ့ၢ်ကီး တၢ်, ဒီးစံးဝဲဒၣ်, 2 ပၤရၣ် အစီၤပၤ ကိရ့ၣ် စံးဝဲ ဒ်အံၤ, ယွၤ မူခိၣ်အကစၢ် ဟ့ၣ်လီၤယၤ လၢဟီၣ်ခိၣ် အဘီမုၢ်ခဲလၢာ်, ဒီးမၤလိာ်ယၤ ဒ်သိး ယကသူၣ်ထီၣ် အဟံၣ် လၢယရူၤၡလ့ၣ် အပူၤ လၢအအိၣ်ဝဲ လၢယူဒၤလီၤ. 3 လၢသုကျါန့ၣ်မ့ၢ် မတၤအိၣ်ဝဲ လၢအပှၤဂီၢ်မုၢ်ခဲလၢာ် အကျါ တဂၤလဲၣ်. မ်ယွၤ, အကစၢ် အိၣ်ဒီးအီၤ တက့ၢ်. ကလဲၤထီၣ်ဒၣ်ဝဲဆူ ယရူၤၡလ့ၣ် လၢအအိၣ်ဝဲ လၢယူဒၤ အပူၤ, ဒီးသူၣ်အံၣ်စရ့လး အကစၢ် (အဝဲဒၣ်မ့ၢ် ကစၢ်) အဟံၣ် လၢယရူၤၡလ့ၣ် အပူၤန့ၣ် တက့ၢ်. 4 ဒီးဖဲဒၣ် ပှၤလၢအအိၣ်လီၤတဲာ် လၢအလီၢ် ဖဲအအိၣ် တမှံၤတဂၤဂၤန့ၣ် မ်ပှၤကညီအိၣ်ဝဲ လၢအလီၢ်တပူၤန့ၣ် မၤစၢၤအီၤ လၢကျိၣ်ဧိၤစ့ဧိၤ, ဒီးလၢထူဧိၤလွဲဧိၤ, ဒီးလၢတၢ်ဖိတၢ်လံၤ, ဒီးလၢဆၣ်ဖိကီၢ်ဖိအဒၢ, လၢတၢ်မၤဘူၣ်ဒၣ်တၢ်တဖၣ် လၢယွၤအဟံၣ်အဂီၢ် လၢအအိၣ်ဝဲ လၢယရူၤၡလ့ၣ် အပူၤ အမဲာ်ညါန့ၣ် တက့ၢ်. 5 ဒီးယူဒၤ, ဒီးဘံၣ်ယၤမံၣ် အပၢ် အခိၣ်တဖၣ်, ဒီးပှၤလုၢ်တၢ်အခိၣ်, ဒီးပှၤလ့ၤဝံဖိ ဒီး ကယဲၢ် ပှၤလၢယွၤထိၣ်ဂဲၤအသး ဒ်သိး အကလဲၤသူၣ် ယွၤအဟံၣ် လၢအအိၣ် လၢယရူၤၡလ့ၣ် အပူၤ ခဲလၢာ်န့ၣ် ဂဲၤဆၢထၢၣ်ဝဲလီၤ. 6 ဒီး ကယဲၢ် ပှၤလၢအအိၣ်ဝးတရံးအီၤ ခဲလၢာ်, မၤဆူၣ်ထီၣ် အစု လၢတၢ်အဃၢၤအဃိၢ်စ့, လၢထူဧိၤလွဲဧိၤ, လၢတၢ်ဖိတၢ်လံၤ, ဒီးလၢဆၣ်ဖိကီၢ်ဖိအဒၢ, ဒီးလၢတၢ်လုၢ်ဒိၣ်ပှ့ၤဒိၣ် လၢတၢ်လၢပှၤမၤဘူၣ်ဒၣ်တၢ်န့ၣ် ခဲလၢာ် အမဲာ်ညါလီၤ. 7 ဒီးစီၤပၤ ကိရ့ၣ် ဟဲစိာ်ထီၣ် ယွၤအဟံၣ် အဃၢၤအဃိၢ် လၢစီၤနဘူၤကးန့စၢ် ဟဲစိာ်ဝဲ လၢယရူၤၡလ့ၣ်, ဒီးပာ်ဝဲ လၢအကစၢ်တဖၣ် အဟံၣ်တဖၣ် အပူၤ, 8 ဒီးပၤရၣ် အစီၤပၤ ကိရ့ၣ် ဟဲစိာ်ဝဲ လၢအပှၤပၢၤ အတၢ်လုၢ်ဒိၣ်ပှ့ၤဒိၣ် စီၤမံးသြၤဒး အစု, ဒီးဂံၢ်ဟ့ၣ်ဝဲ လၢယူဒၤ အပဒိၣ်ဖးဒိၣ် ၡ့ၡဘးစၢ်လီၤ. 9 ဒီးအအံၤမ့ၢ် တၢ်ဂံၢ်. သီတ့ၤ ထူအဖျၢၣ် သၢဆံ, သီတ့ၤစ့ အဖျၢၣ် တကထိ, ဒီခံဆံခွံဘ့ၣ်, 10 သလၢထူ အဖျၢၣ်သၢဆံ, သလၢစ့ ခံမံၤတမံၤ အဖျၢၣ် လွံၢ်တကယၤတဆံ, တၢ်အဃၢၤအဃိၢ်အဂၤန့ၣ် တကထိလီၤ. 11 တၢ်အဃၢၤအဃိၢ် လၢထူ ဒီးလၢစ့ ခဲလၢာ်န့ၣ်မ့ၢ် ယဲၢ်ကထိ လွံၢ်ကယၤလီၤ. စီၤၡ့ၡဘးစၢ် ဟဲစိာ် တၢ်ခဲလၢာ်န့ၣ် ဒီးပှၤတၢ်မၢကဲကုၢ်ဖိ လၢအဟဲထီၣ် လၢဘၤဘူၤလိၣ် ဆူယရူၤၡလ့ၣ် အပူၤလီၤ.

1 အအံၤမ့ၢ် ပှၤကီၢ်ဖိတဖၣ် လၢအဟဲထီၣ်ဝဲ လၢတၢ်မၢကဲကုၢ် အပူၤ လၢပှၤ လၢတၢ်မၢကဲကုၢ်အီၤ အကျါ, လၢဘၤဘူၤလိၣ် အစီၤပၤ နဘူၤကးန့စၢ် စိာ်မၢကဲကုၢ်ဆူ ဘၤဘူၤလိၣ်, ဒီးဟဲက့ၤကဒါက့ၤဆူ ယရူၤၡလ့ၣ်, ဒီးဆူယူဒၤ, တဂၤဆူအဝ့ၢ်ဒၣ်ဝဲ, တဂၤဆူအဝ့ၢ်ဒၣ်ဝဲ, 2 ပှၤလၢအဟဲဝဲ ဒီးစီၤစရူဘၤဘ့လး, ဒီးစီၤယ့ၤၡူ, ဒီးစီၤနဃ့မယၤ, စီၤစရါယၤ, စီၤရ့လယၤ, စီၤမၢ်ဒကဲၤ, စီၤဘံးလၡၣ်, စီၤမံးစပၢ်, စီၤဘံးကဝဲၤ, စီၤရဃူၣ်, စီၤဘၤနါလီၤ. အံၣ်စရ့လး အပှၤကညီ အတၢ်ဂံၢ်. 3 ပၤရိာ် အဖိ, ပှၤခံကထိတကယၤ နွံဆံခံဂၤ. 4 ၡဖးတယၤ အဖိ, ပှၤသၢကယၤ နွံဆံခံဂၤ, 5 အၤရၤ အဖိ, ပှၤနွံကယၤ နွံဆံယဲၢ်ဂၤ, 6 ပၤဃးမိၤအးအဖိ, ယ့ၤၡူယိၤအာ် အဖိ, ပှၤခံကထိ ဃိးကယၤ တဆံခံဂၤ, 7 ဧ့ၤလၣ်အဖိ, ပှၤတကထိခံကယၤ ယဲၢ်ဆံလွံၢ်ဂၤ, 8 စးတူၤအဖိ, ပှၤခွံကယၤ လွံၢ်ဆံယဲၢ်ဂၤ, 9 စးကဲအဖိ, ပှၤနွံကယၤ ဃုဆံဂၤ, 10 ဘၤနံအဖိ, ပှၤဃုကယၤ လွံၢ်ဆံခံဂၤ, 11 ဘ့ဘဲၤအဖိ, ပှၤဃုကယၤ ခံဆံသၢဂၤ, 12 ဧၤစကၤအဖိ, ပှၤတကထိခံကယၤ ခံဆံခံဂၤ, 13 အဒိၤနံကၣ်အဖိ, ပှၤဃုကယၤ ဃုဆံဃုဂၤ, 14 ဘံးကဝဲၤအဖိ, ပှၤခံကထိ ယဲၢ်ဆံဃုဂၤ, 15 ဧၤဒံၣ်အဖိ, ပှၤလွံၢ်ကယၤ ယဲၢ်ဆံလွံၢ်ဂၤ, 16 အ့ၤတၢ်အဖိ ဘၣ်ဃးဒီး စီၤဃံးစကံယၤ, ပှၤခွံဆံဃိးဂၤ, 17 ဘ့စဲၤအဖိ, ပှၤသၢကယၤ ခံဆံသၢဂၤ, 18 ယိရၤအဖိ, ပှၤတကယၤ တဆံခံဂၤ, 19 ဃၤၡူၣ်အဖိ, ပှၤခံကယၤ ခံဆံသၢဂၤ, 20 ကံးဘၢ်အဖိ, ပှၤခွံဆံယဲၢ်ဂၤ, 21 ဘ့ၤသလ့ဃ့ၣ်ဖိ, ပှၤတကယၤ ခံဆံသၢဂၤ, 22 နတိဖၤ အပှၤကညီ ယဲၢ်ဆံဃုဂၤ, 23 ဧၤနသိး အပှၤကညီ တကယၤ ခံဆံဃိးဂၤ, 24 ဧၤစမၤဝ့း အဖိ, ပှၤလွံၢ်ဆံခံဂၤ, 25 ကံးရယးဧၤရံၣ်ဖိ, ကဖံရၤဖိ, ဒီးဘအ့ရိးဖိ, ပှၤနွံကယၤ လွံၢ်ဆံသၢဂၤ. 26 ရၤမါဖိ, ဒီးက့ဘၤဖိ, ပှၤဃုကယၤ ခံဆံတဂၤ, 27 မံးကမၣ် အပှၤကညီ တကယၤ ခံဆံခံဂၤ, 28 ဘ့ၤသ့လး, ဒီးဂဲ အပှၤကညီ ခံကယၤ ခံဆံသၢဂၤ, 29 နဘိအဖိ, ပှၤယဲၢ်ဆံခံဂၤ, 30 မးကဘံၣ်အဖိ, ပှၤတကယၤ ယဲၢ်ဆံဃုဂၤ, 31 ဧ့ၤလၣ် အဝဲတဂၤ အဖိ, ပှၤတကထိခံကယၤ ယဲၢ်ဆံ လွံၢ်ဂၤ, 32 ဃၤရံၣ်အဖိ, ပှၤသၢကယၤခံဆံ, 33 လိး, ဒီးဃၤဒံး, ဒီးအိနိၤအဖိ, ပှၤနွံကယၤ ခံဆံယဲၢ်ဂၤ, 34 ယရံၤဃိအဖိ, ပှၤသၢကယၤ လွံၢ်ဆံယဲၢ်ဂၤ, 35 စနါအၤအဖိ, ပှၤသၢကထိ ဃုကယၤ သၢဆံဂၤလီၤ. 36 ပှၤလုၢ်တၢ်အဒိၣ်. ယဒါယၤအဖိ, ယ့ၤၡူအဟံၣ်ဖိ ပှၤခွံကယၤ နွံဆံသၢဂၤ, 37 အံးမ့ၢ်အဖိ, ပှၤတကထိ ယဲၢ်ဆံခံဂၤ, 38 ပၤၡဃူအဖိ, ပှၤတကထိခံကယၤ လွံၢ်ဆံနွံဂၤ, 39 ဃၤရံၣ်အဖိ, ပှၤတကထိ တဆံနွံဂၤလီၤ. 40 ပှၤလ့ၤဝံဖိ. ယ့ၤၡူအဖိ, ဒီးကးမံၤအ့လးအဖိ လၢဟိဒၤဝယၤအဖိ အကျါ, ပှၤနွံဆံလွံၢ်ဂၤလီၤ. 41 ပှၤသးဝံၣ်တၢ်ဖိ. အၤစာ်အဖိ, ပှၤတကယၤ ခံဆံဃိးဂၤလီၤ. 42 ပှၤပၢၤပဲတရီအဖိ. ၡၤလူၣ်အဖိ, အၤတ့ၢ်အဖိ, တၤလမိၣ်အဖိ, ဧးကူာ်အဖိ, ဃတံတၤအဖိ, ၡိဘံၤအဖိ ပှၤခဲလၢာ်န့ၣ် တကယၤ သၢဆံခွံဂၤလီၤ. 43 ပှၤနသံနးဖိ. စံဃၤအဖိ, ဃစူဖၤအဖိ, တးဘၤဧိးအဖိ, 44 က့ရိၣ် အဖိ, စံၤဟၤအဖိ, ပၤဒိၣ်အဖိ, 45 လဘၤနၤအဖိ, ဃၤကဘၤအဖိ, ဧးကူာ်အဖိ, 46 ဃၤကာ်အဖိ, ၡၤလမဲၤအဖိ, ဃၤနၣ်အဖိ, 47 ကံးဒ့လးအဖိ, ကၤဃၢ်အဖိ, ရအၤယၤအဖိ, 48 ရစံၣ်အဖိ, နကိဒၤအဖိ, ကးစၣ်အဖိ, 49 ဧူးစၤအဖိ, ပၤစ့ၤအဖိ, ဘ့စဲၤအဖိ, 50 အၤစနၤအဖိ, မူနးအဖိ, နဖူစံၣ် အဖိ, 51 ဘၤကဘူးအဖိ, ဃၤကူဖၤအဖိ, ဃၢ်ဃူၢ်အဖိ, 52 ဘၤစလူးအဖိ, မဃံဒၤအဖိ, ဃၤရၡၤအဖိ, 53 ဘၢ်ကိၣ်အဖိ, စံစရၤအဖိ, သၤမၤအဖိ 54 နစံၤအဖိ, ဃၤတံဖၤအဖိလီၤ. 55 စီၤၡလိၤမိၤ အခ့အပှၤအဖိ. စိတဲၤအဖိ, စိဖ့ၤရ့းအဖိ, ပရူဒၤအဖိ, 56 ယၤလၤအဖိ, စီၤဒၢ်ကိၣ်အဖိ, စီၤကံးဒ့လးအဖိ, 57 ၡဖးတယၤအဖိ, ဃးတံလးအဖိ, ဖိၤက့ရ့းအဖိ ဘၣ်ဃးဒီး စဘဲၣ်, အၤမံၤအဖိ, 58 ပှၤနသံနးဖိ ခဲလၢာ်, ဒီးစီၤၡလိၤမိၤ အခ့အပှၤ အဖိန့ၣ်မ့ၢ် ပှၤသၢကယၤ ခွံဆံခံဂၤလီၤ. 59 အဝဲအံၤမ့ၢ် ပှၤလၢအဟဲထီၣ် လၢတ့ၤလမ့ၤလၤ, တ့လဃၢ်ၡၤ, ခ့ရူာ်, အးဒၣ်, အံးမ့ၢ်လီၤ. ဒီးအပၢ် အပှၤဟံၣ်ဖိ, ဒီး အချံအသၣ် ဘၣ်ဃးဒီး အံၣ်စရ့လးဧါ, တဘၣ်ဃးလဲၣ်န့ၣ် ဒုးနဲၣ်ဝဲ တသ့ဘၣ်. 60 ဒလါယၤအဖိ, တိၤဘံယၤအဖိ, နကိဒၤအဖိ, ပှၤဃုကယၤ ယဲၢ်ဆံခံဂၤလီၤ. 61 ဒီးလၢပှၤလုၢ်တၢ်အဒိၣ်အဖိ အကျါန့ၣ်, ဃဘါယၤအဖိ, ကိစးအဖိ, ဘၢ်စံးလဲအဖိ, ပှၤတဂၤ လၢအဟံးန့ၢ် အမါ လၢပှၤကံးလဧးဖိ စီၤဘၢ်စံးလဲ အဖိမုၣ်တဖၣ် အကျါ, ဒီးပှၤကိးထွဲ အမံၤအခံ ဒ်သိးသိး, 62 အဝဲသ့ၣ်တဖၣ်န့ၣ် ဃု အလံာ် လၢပှၤ လၢတၢ်ဂံၢ်အီၤ လၢအထူအထံးတဖၣ် အကျါ, ဒီးတထံၣ်န့ၢ်ဘၣ်ဝဲဘၣ်. ဒီးပှၤပာ်အီၤ လၢအတကဆှီဘၣ်, ဒီးပာ်ကွံာ်အီၤ လၢပှၤလုၢ်တၢ်အဒိၣ် အလီၢ်န့ၣ်လီၤ. 63 ဒီးတၢ်အခိၣ်တဂၤ စံးဘၣ်အီၤ လၢအတဘၣ်အီၣ်ဘၣ် တၢ်စီဆှံကတၢၢ် တုၤလီၤလၢပှၤလုၢ်တၢ်အဒိၣ်ဆၢထၢၣ် အိၣ်ဒီးအူရံၣ်, ဒီးတူမံၣ်လီၤ. 64 ဒီးပှၤအိၣ်ဖှိၣ်ဖိ ခဲလၢာ် တပူၤဃီန့ၣ်မ့ၢ် လွံၢ်ကလး ခံကထိ သၢကယၤ ဃုဆံလီၤ. 65 လၢန့ၣ် အမဲာ်ညါ အကုၢ်ပိာ်ခွါ, ဒီးအကုၢ်ပိာ်မုၣ် အိၣ်ဝဲ ပှၤနွံကထိ သၢကယၤ သၢဆံနွံဂၤ, ဒီးပှၤသးဝံၣ်တၢ်ဖိ, ပိာ်ခွါ ဒီးပိာ်မုၣ်န့ၣ် အိၣ်ဝဲ ခံကယၤ လၢအကျါလီၤ. 66 အကသ့ၣ်န့ၣ်မ့ၢ် နွံကယၤ သၢဆံဃုဒု, အကသ့ၣ်လၤ ခံကယၤ လွံၢ်ဆံယဲၢ်ဒု, 67 အကီၤလၤအူး လွံၢ်ကယၤ သၢဆံယဲၢ်ဒု, အကသ့ၣ်ယီၤ ဃုကထိ နွံကယၤ ခံဆံလီၤ. 68 ဒီးတုၤအပၢ်အခိၣ်တဖၣ် ဟဲ တုၤလၢယွၤအဟံၣ် လၢယရူၤၡလ့ၣ် အပူၤ ဒီး, မၤဘူၣ်တီနံဒၣ်တၢ် လၢယွၤအဟံၣ် အဂီၢ် ဒ်သိး အကသူၣ်ထီၣ်အီၤ လၢအလီၢ်န့ၣ်လီၤ. 69 ဟ့ၣ်ဝဲ လၢတၢ်မၤန့ၣ် အတၢ်ပာ်ဖှိၣ်ပူၤ ဒ်အဟ့ၣ်သ့ အသိး လၢထူအဒၤရံး ဃုကလး တကထိ, ဒီးစ့အမၤနၤ ယဲၢ်ကထိ, ဒီးပှၤလုၢ်တၢ်အဒိၣ်အဆ့ တကယၤလီၤ. 70 ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ, ဒီးပှၤလၢပှၤဂီၢ်မုၢ် အကျါတဖၣ်, ဒီးပှၤသးဝံၣ်တၢ်ဖိ, ဒီးပှၤပၢၤပဲတရီဖိ, ဒီးပှၤနသံနးဖိ အိၣ်ဝဲဆိးဝဲ လၢအဝ့ၢ်တဖၣ် အပူၤ, ဒီးအံၣ်စရ့လး ခဲလၢာ် အိၣ်ဝဲဆိးဝဲ လၢအဝ့ၢ်တဖၣ် အပူၤလီၤ.

1 ဒီးတုၤ လါနွံလါတလါဘၣ်ဝဲ, ဒီးပှၤအံၣ်စရ့လးဖိ အိၣ်ဝဲ လၢဝ့ၢ်တဖၣ်အပူၤ ဒီး, ပှၤဂီၢ်မုၢ် အိၣ်ဖှိၣ်ရိဖှိၣ် ဒ်ပှၤတဂၤဃီ အသိး ဆူယရူၤၡလ့ၣ် အပူၤလီၤ. 2 ဒီးစီၤယိၤစဒး အဖိခွါ စီၤယ့ၤၡူ, ဒီးအဒီပုၢ်ဝဲၢ်, ပှၤလုၢ်တၢ်အဒိၣ်တဖၣ်, ဒီးစီၤၡၤလတံၤအ့လး အဖိခွါ စီၤစရူဘၤဘ့လး, ဒီးအဒီပုၢ်ဝဲၢ်သ့ၣ်တဖၣ်န့ၣ် ဂဲၤဆၢထၢၣ်, ဒီး မၤထီၣ် အံၣ်စရ့လး အကစၢ် အတၢ်လုၢ်လီၢ်, ဒ်သိး အကလုၢ် တၢ်လုၢ်မ့ၣ်အူ လၢအဖီခိၣ်, ဒ်တၢ်ကွဲးအသး လၢယွၤ အပှၤကညီ စီၤမိၤၡ့ အတၢ်သိၣ်တၢ်သီ အပူၤ အသိးန့ၣ်လီၤ. 3 ဒီးပာ် တၢ်လုၢ်လီၢ် လၢအခီၣ်ထံး အဖီခိၣ်, အဂ့ၢ်ဒ်အံၤ, ဘၣ်ဝဲ လၢတၢ်ပျံၤတၢ်ဖုး လၢပှၤကီၢ်ဖိတဖၣ် အဃိန့ၣ်လီၤ. ဒီးလုၢ်ယွၤ လၢတၢ်လုၢ်မ့ၣ်အူ လၢအဖီခိၣ်, တၢ်လုၢ်မ့ၣ်အူ လၢမုၢ်ဂီၤ ဒီးလၢမုၢ်ဟါလီၤ. 4 ဒီးမၤဝဲဘူၣ်ဒဲ ဒ်တၢ်ကွဲးအသး အသိး, ဒီးလုၢ် တၢ်လုၢ်မ့ၣ်အူ တနံၤဘၣ်တနံၤ လၢအတၢ်ဂံၢ် ဒ်တၢ်စံၣ်ညီၣ် အသိး, ဒ်တၢ်စံၣ်ညီၣ် လၢတနံၤအတၢ် တနံၤအတၢ် အသိးန့ၣ်လီၤ. 5 ဒီးလၢတၢ်တဖၣ်န့ၣ် အလီၢ်ခံ လုၢ် တၢ်လုၢ်မ့ၣ်အူ တထံၣ်ဃီ, တၢ်ဘၣ်ဃးဒီး လါထီၣ်သီအနံၤ, ဒီးတၢ်ဘၣ်ဃးဒီး ကယဲၢ် ယွၤ အတၢ်မၤဘူၣ်နံၤစီဆှံ, ဒီးတၢ်ဘၣ်ဃးဒီး ကယဲၢ် ပှၤလၢအလုၢ်ဒၣ်ယွၤ လၢတၢ်လီၤ. 6 လၢလါနွံလါတလါ, လါထီၣ်တနံၤန့ၣ် လုၢ်သီ ယွၤ လၢတၢ်လုၢ်မ့ၣ်အူလီၤ. ဒီးယွၤအနူၢ်အစီၤ အခီၣ်ထံးန့ၣ် ပှၤတပာ်လီၤဒံးဘၣ်ဝဲဘၣ်. 7 ဒီးဟ့ၣ်လီၤ စ့ လၢပှၤမၤတၢ် လၢလၢၢ်, ပှၤမၤတၢ်လၢသ့ၣ်, ဒီးဟ့ၣ်တၢ်အီၣ်, ဒီးတၢ်အီ, ဒီးသိ လၢပှၤစံဒိၣ်ဖိ, ဒီးပှၤစိၢ်ဖိ ဒ်သိး အကဟဲစိာ် သ့ၣ်ဆှိအ့ရ့း လၢလဘၤနိၣ်ဆူ ယၤဖိၤ အပီၣ်လဲၣ်, ဒ်ပၤရၣ် အစီၤပၤ စီၤကိရ့ၣ် အတၢ်စံၣ်ညီၣ် လၢအဂီၢ် အသိးန့ၣ်လီၤ. 8 ဒီးလၢအဟဲဝဲဆူ ယွၤအဟံၣ် လၢယရူၤၡလ့ၣ် အပူၤ ခံနံၣ်တနံၣ်, လၢခံလါ တလါန့ၣ် စီၤၡၤလတံၤအ့လး အဖိခွါ စီၤစရူဘၤဘ့လး, ဒီးစီၤယိစဒး အဖိခွါ စီၤယ့ၤၡူ, ဒီးပှၤအိၣ်လီၤတဲာ် လၢအဒီပုၢ်ဝဲၢ် ပှၤလုၢ်တၢ်အဒိၣ်, ဒီးပှၤလ့ၤဝံဖိ အကျါ, ဒီးပှၤလၢအဟဲ လၢတၢ်မၢကဲကုၢ်အလီၢ်ဆူ ယရူၤၡလ့ၣ် အပူၤ ခဲလၢာ် မၤထီၣ်သီ, ဒီးပာ်လီၤ ပှၤလ့ၤဝံဖိ လၢအသးပှၢ် အနံၣ် ခံဆံဒီး အါန့ၢ် အန့ၣ် ဒ်သိး အကဒုးမၤထီၣ် ပှၤလၢယွၤအဟံၣ် အတၢ်မၤလီၤ. 9 ဒီးစီၤယ့ၤၡူ, ဒီးအဖိခွါ, ဒီးအဒီပုၢ်ဝဲၢ်, ဒီးစီၤကးမံၤအူလး, ဒီးအဖိခွါ, စီၤယူဒၤ အဖိခွါသ့ၣ်တဖၣ်န့ၣ် ဆၢထၢၣ်ဝဲ တပူၤဃီ ဒ်သိး အကဒုးမၤ ပှၤမၤတၢ်ဖိ လၢယွၤအဟံၣ်ပူၤ, စီၤဃ့နါဒး အဖိခွါ, အဖိခွါတဖၣ် ဒီးအဒီပုၢ်ဝဲၢ် ပှၤလ့ၤဝံဖိလီၤ. 10 ဒီးတုၤပှၤမၤတၢ်ဖိ ပာ်လီၤ ယွၤအနူၢ်အခီၣ်ထံး, ဒီးပှၤလုၢ်တၢ်အဒိၣ် ဆၢထၢၣ်ဝဲ အိၣ်ဒီး အကူအသိး, ဒီးကွဲၤတဖၣ်, ဒီးပှၤလ့ၤဝံဖိ, စီၤအၤစာ် အဖိခွါတဖၣ် အိၣ်ဝဲ ဒီးစှၢၣ်စှံး ဒ်သိး အကစံးထီၣ်ပတြၢၤ ယွၤ ဒ်အံၣ်စရ့လး အစီၤပၤ ဒၤဝံး မၤလိာ်ဝဲ အသိးန့ၣ်လီၤ. 11 ဒီးအုၣ် တၢ်စံးထီၣ်ပတြၢၤ, ဒီးတၢ်သးဝံၣ်ယွၤလီၤ. အဂ့ၢ်ဒ်အံၤ, မ့ၢ်အဂ့ၤဝဲလီၤ. မ့ၢ်အဘျုးအဖှိၣ် အိၣ်ဝဲ လၢအံၣ်စရ့လး အဖီခိၣ် လီၤထူလီၤယိာ် အဂ့ၢ်လီၤ. ဒီးတုၤ အစံးထီၣ်ပတြၢၤ ယွၤဒီး, ပှၤဂီၢ်မုၢ်ခဲလၢာ် ကိးပသူထီၣ် လၢအသီၣ်ဖးဒိၣ် လၢယွၤအဟံၣ် အခီၣ်ထံး ပာ်လီၤလံအသး အဃိလီၤ. 12 မ့မ့ၢ် ပှၤလုၢ်တၢ်အဒိၣ်, ဒီးပှၤလ့ၤဝံဖိ ဒီးပၢ်တဖၣ် အခိၣ် အါဂၤ လၢအမ့ၢ် ပှၤသးပှၢ်, ဒီးထံၣ်တ့ၢ် ဟံၣ်အဂံၢ်ခိၣ် တဖျၢၣ်န့ၣ် တုၤပှၤပာ်လီၤ ဟံၣ်တဖျၢၣ်အံၤ အခီၣ်ထံး လၢအမဲာ်ညါဒီး, ဟီၣ်ဝဲ လၢအသီၣ်ဖးဒိၣ်, ဒီးပှၤအါဂၤ ကိးပသူထီၣ် လၢအသူၣ်ခုသးခု အဃိလီၤ. 13 ဒီးပှၤနီၤဖးတၢ် ကိးပသူထီၣ် အသီၣ် လၢတၢ်သးခု အဃိ, ဒီးပှၤဂီၢ်မုၢ် အဟီၣ် တၢ်အသီၣ်အဆၢ တသ့ဘၣ်. အဂ့ၢ်ဒ်အံၤ, ပှၤဂီၢ်မုၢ် ကိးပသူထီၣ် လၢအသီၣ်ဖးဒိၣ်, ဒီး တၢ်အသီၣ် ဟူထီၣ်ဝဲ လၢအယံၤလီၤ.

1 ဒီးတုၤယူဒၤ ဒီးဘံၣ်ယၤမံၣ် အဒုၣ်အဒါတဖၣ် နၢ်ဟူဝဲ လၢပှၤတၢ်မၢကဲကုၢ်ဖိ သူၣ်ထီၣ်န့ၢ် ယွၤအံၣ်စရ့လး အကစၢ် အနူၢ်အစီၤဒီး, 2 ဟဲဝဲဆူ စီၤစရူဘၤဘ့လး, ဒီးပၢ်တဖၣ်အခိၣ် အအိၣ်ဒီး စံးဘၣ်အီၤ, ဒုးမၤထီၣ် ပှၤ ဒီးသုတက့ၢ်. အဂ့ၢ်ဒ်အံၤ, ပဃု သုကစၢ် ဒ်သုအသိး, ဒီးပလုၢ်တၢ် လၢအီၤ လၢအၤၡူၢ် အစီၤပၤ အ့ၤစၢ်ဃးဒိၣ် လၢအဟဲစိာ် ပှၤဖဲအံၤတဂၤ အမုၢ်နံၤတဖၣ် လံၤလံၤန့ၣ်လီၤ. 3 ဒီးစီၤစရူဘၤဘ့လး, ဒီးစီၤယ့ၤၡူ, ဒီးအံၣ်စရ့လး အပၢ်တဖၣ် အခိၣ်အဂၤတဖၣ်န့ၣ် စံးဘၣ်အီၤ, တၢ်ဘၣ်ဃးဒီးသု ဒီးပှၤ လၢတၢ်သူၣ်ထီၣ်ဟံၣ် လၢပကစၢ် အဂီၢ်န့ၣ် တအိၣ်ဘၣ်, မ့မ့ၢ် ပကစၢ်ဒၣ်ပဝဲ တပူၤဃီ ပကသူၣ်ထီၣ် ဟံၣ် လၢယွၤအံၣ်စရ့လး အကစၢ် အဂီၢ်, ဒ်ပၤရၣ် အစီၤပၤ ကိရ့ၣ် မၤလိာ်ပှၤ အသိးန့ၣ်လီၤ. 4 ဒီးကီၢ်အပှၤဂီၢ်မုၢ် မၤစၢ်လီၤ ယူဒၤ အပှၤဂီၢ်မုၢ်အစု အဂံၢ်အဘါ, ဒီးမၤတံာ်တာ်အီၤ လၢအသူၣ်ထီၣ်တၢ်န့ၣ်လီၤ. 5 ဒီးငါ ပှၤကူၣ်ထီၣ်တၢ်ထီဒါအီၤ ဒ်သိး အကမၤဟးဂီၤ အတိာ်တၢ်န့ၣ် လၢပၤရၣ် အစီၤပၤ ကိရ့ၣ် အမုၢ်နံၤတဖၣ် ခဲလၢာ် တုၤလီၤလၢပၤရၣ် အစီၤပၤ ဒၤရယါဝ့ၣ် ကဲစီၤပၤန့ၣ်လီၤ. 6 ဒီးလၢစီၤအဃၤၡဝ့ရိၣ် ကဲစီၤပၤ, လၢအကဲသီ စီၤပၤန့ၣ် ပှၤကွဲးလံာ်ပာ် တၢ်ကမၣ် လၢပှၤအိၣ်ဝဲဆိးဝဲ လၢယူဒၤ, ဒီးလၢယရူၤၡလ့ၣ် အပူၤတဖၣ် အလိၤလီၤ. 7 ဒီးလၢစီၤအၢ်တၤၡါၡတၤ အမုၢ်နံၤတဖၣ်န့ၣ် စီၤဘံးၡလၣ်, စီၤမံးသြၤဒး, စီၤတၤဘ့လး, ဒီးအသကိး လၢအအိၣ်လီၤတဲာ်တဖၣ်န့ၣ် ကွဲးန့ၢ် ပၤရၣ် အစီၤပၤ စီၤအၢ်တၤၡါၡတၤ အလံာ်လီၤ. ဒီးလံာ်အဖျၢၣ်န့ၣ် ကွဲးအသး လၢပှၤအရၣ်ဖိ အလံာ်ဖျၢၣ်, ဒီးစံးဘၣ်က့ၤဝဲ လၢပှၤအရၣ်ဖိ အကျိာ်လီၤ. 8 ဒီးတၢ်စံၣ်ညီၣ်ကွီၢ် အကစၢ်, စီၤရဃူၣ်, ဒီးပှၤကွဲးလံာ် စီၤၡံးမၡဲ ကွဲးန့ၢ် စီၤပၤ အၢ်တၤၡါၡတၤ အလံာ်ထီဒါ ယရူၤၡလ့ၣ်, ဟဲဝဲ ဒ်အံၤသိး, 9 ပှၤစံၣ်ညီၣ်ကွီၢ် အကစၢ် စီၤရဃူၣ်, ဒီးပှၤကွဲးလံာ် စီၤၡံးမၡဲ, ဒီးအသကိး လၢအအိၣ်လီၤတဲာ်, ပှၤဒံနၤဖိ, ပှၤအပၢ်စသၤကၤဖိ, ပှၤတၢ်ပလးဖိ, ပှၤအၢ်ပၢ်စၤဖိ, ပှၤအၢ်ကဝၤဖိ, ပှၤဘၤဘူၤလိၣ်ဖိ, ပှၤၡူရနၤဖိ, ပှၤဒ့ဟၤဝးဖိ, ပှၤဧ့ၤလၣ်ဖိ, 10 ဒီးပှၤကလုာ် အဂၤတဖၣ် လၢတၢ်ဒိၣ်တၢ်ထီ စီၤအၤစနးပၢ် ဟဲစိာ်ဝဲ, ဒီး ပာ်ဝဲ လၢၡၤမရံ အဝ့ၢ်တဖၣ် အပူၤ, ဒီးလၢအဂၤတဖၣ် အပူၤ လၢထံမိၢ်ပှၢ် လၢအအံၤတခီ, ဒီးတၢ် ဒ်န့ၣ်သိး. 11 ဒီးအအံၤမ့ၢ် လံာ်ကွဲးဆဲ တဘ့ၣ် လၢအဟ့ၣ်ယုၢ် စီၤပၤ အၢ်တၤၡါၡတၤ, နခ့နပှၤ, ပှၤကညီ လၢထံမိၢ်ပှၢ် လၢအအံၤတခီ, ဒီးတၢ် ဒ်န့ၣ်  12 မ်စီၤပၤ သ့ၣ်ညါ လၢပှၤယူဒၤဖိ လၢအဟဲဝဲ လၢနအိၣ်တဖၣ်န့ၣ် ဟဲဝဲဆူ ပအိၣ် ဖဲယရူၤၡလ့ၣ် အပူၤ, ဒီးမၤက့ၤ ဝ့ၢ် လၢအပူထီၣ်ဒၣ်တၢ်, ဒီးလၢအအၢ, ဒီးမၤထီၣ်လံ အခိၣ်ဒူ, ဒီးပာ်လီၤလံ အခီၣ်ထံးန့ၣ် တက့ၢ်. 13 မ်စီၤပၤ သ့ၣ်ညါ လၢဝ့ၢ်အံၤမ့ၢ်ဘၣ် တၢ်တ့က့ၤကဒီး, ဒီးအခိၣ်ဒူ မၤထီၣ်က့ၤ အသးဒီး, ပှၤတဟ့ၣ်ဘၣ်သွဲ, အတၢ်ဖိတၢ်လံၤအသွဲ, ဒီးကျဲအသွဲဘၣ်, ဒီးလၢအကတၢၢ်န့ၣ် စီၤပၤတဖၣ် ကဘၣ် တၢ်မၤစှၤလီၤ အတၢ်လီၤ. 14 ခဲကနံၣ်အံၤ မ့ၢ်ပအီၣ် နူၢ်ဧိၤစီၤဧိၤ အအံသၣ်ဒီး, ပထံၣ်ဘၣ် တၢ်မၤအၢ စီၤပၤန့ၣ် တဂ့ၤဘၣ်. မၤသးဒ်န့ၣ်ဒီး ပမၢလီၤတၢ်, ဒီးဘိးဘၣ်သ့ၣ်ညါ စီၤပၤ, 15 ဒ်သိး ပှၤကဃုတၢ် လၢနပၢ်တဖၣ် အလံာ်ကွဲးနီၣ်တၢ် အပူၤလီၤ. ဒီးနကထံၣ်န့ၢ် လၢလံာ်ကွဲးနီၣ်တၢ်န့ၣ် အပူၤ, ဒီးသ့ၣ်ညါ လၢဝ့ၢ်တဖျၢၣ်အံၤ မ့ၢ်ဝ့ၢ် လၢအပူထီၣ်ဒၣ်တၢ်, ဒီးမၤအၢ စီၤပၤတဖၣ်, ဒီးကီၢ်တဖၣ်န့ၣ် ဒီးလၢအဒုးပူထီၣ်တၢ် လၢအပူၤ လၢပျၢၤလီၤ. ဝ့ၢ်အံၤ ဘၣ် တၢ်မၤဟးဂီၤအီၤ လၢအဝဲ တမံၤန့ၣ် အဃိလီၤ. 16 ပဘိးဘၣ်သ့ၣ်ညါ စီၤပၤ လၢဝ့ၢ်အံၤ မ့ၢ်ဘၣ် တၢ်တ့က့ၤကဒီး, ဒီးပှၤမၤထီၣ် အခိၣ်ဒူဒီး, မ့ၢ်အဝဲန့ၣ် အဃိ သတးဒီး နဂီၢ် တအိၣ်လၢၤဘၣ် လၢထံမိၢ်ပှၢ် လၢအအံၤ တခီဘၣ်. 17 တုၤနုၤတစု စီၤပၤ ဟ့ၣ်ယုၢ် တၢ်စံးဆၢ လၢတၢ်စံၣ်ညီၣ်ကွီၢ် အကစၢ် စီၤရဃူၣ်, ဒီးပှၤကွဲးလံာ် စီၤၡံးမၡဲ, ဒီးအသကိး လၢအအိၣ်လီၤတဲာ် လၢအအိၣ်ဝဲ လၢၡၤမရံ, ဒီးလၢအအိၣ်လီၤတဲာ်တဖၣ် လၢထံမိၢ်ပှၢ် ဝၢ်ဘးခီ, ဒီးစံးဝဲဒၣ်, မ်သုအိၣ်မုာ် တက့ၢ်. ဒီးတၢ် ဒ်န့ၣ်, 18 လံာ် လၢသုဟ့ၣ်ယုၢ် ပှၤတဘ့ၣ်န့ၣ် ပှၤဖးဝဲ လီၤတံၢ်လီၤဆဲး လၢယမဲာ်ညါလီၤ. 19 ဒီးယမၤလိာ်တၢ်, ဒီးပှၤဃုတၢ်, ဒီးထံၣ်န့ၢ်ဝဲ လၢဝ့ၢ်တဖျၢၣ်ပူ ထီၣ် စီၤပၤတဖၣ် မုၢ်နံၤတဖၣ် လၢပျၢၤ, ဒီးတၢ်ပူထီၣ် တၢ်တၢထီၣ်တၢလီၤ မၤအသး လၢအပူၤလီၤ. 20 ဒီးစီၤပၤဖးဒိၣ်တဖၣ် အိၣ်တ့ၢ်ဝဲ လၢယရူၤၡလ့ၣ် အဖီခိၣ်, ဒီးပၢဝဲ လၢတၢ်ခဲလၢာ် လၢထံမိၢ်ပှၢ် ဝၢ်ဘးခီ, ဒီးပှၤဟ့ၣ်သွဲ, တၢ်ဖိတၢ်လံၤအသွဲ, ဒီးကျဲအသွဲ လၢအီၤလီၤ. 21 ခဲကနံၣ်အံၤ, မၤလိာ် လၢပှၤကညီတဖၣ်န့ၣ် အိၣ်ဃိ, ဒီးလၢဝ့ၢ် တဖျၢၣ်န့ၣ် အသုတဘၣ်တၢ်တ့က့ၤအီၤ တဂ့ၤ, တုၤလီၤ လၢယဟ့ၣ်လီၤ တၢ်မၤလိာ် တက့ၢ်. 22 ပလီၢ်သုသး ဒ်သိး သုကမၤတၢ်အံၤ တက့ၢ်. တၢ်မၤဟးဂီၤ ကဒိၣ်ထီၣ် ဒ်သိး အကမၤစှၤလီၤ စီၤပၤတဖၣ် အတၢ် မ့ၢ်အဘၣ်မနုၤလဲၣ်. 23 ဒီးတုၤပှၤဖးစီၤပၤ အၢ်တၤၡါၡတၤ အလံာ်ကွဲးဆဲတၢ် တဘ့ၣ် လၢစီၤရဃူၣ် ဒီးပှၤကွဲးလံာ် စီၤၡံၤမၡဲ, ဒီးအသကိးတဖၣ် အမဲာ်ညါဒီး, အဝဲသ့ၣ် လဲၤထီၣ်ချ့ချ့ဆူ ယရူၤၡလ့ၣ် အပူၤဆူ ပှၤယူဒၤဖိအအိၣ်, ဒီးဒုးအိၣ်ဃိအီၤ လၢတၢ်မၤဆူၣ်, ဒီးတၢ်စိတၢ်ကမီၤလီၤ. 24 တုၤနုၤတစု ယွၤအဟံၣ် လၢအအိၣ်ဝဲ လၢယရူၤၡလ့ၣ် အပူၤ အတၢ်မၤဆိတ့ၢ်ဝဲလီၤ. ဒီးဆိတ့ၢ်ဝဲ တုၤလီၤ လၢပၤရၣ် အစီၤပၤ ဒၤရယါဝ့ၣ် ကဲစီၤပၤ ပှဲၤထီၣ် ခံနံၣ်တနံၣ် လီၤ.

1 ဒီးဝံတဖၣ်, ဝံဃးကဲ, ဒီးစီၤဧံးဒိၤ အဖိခွါ စီၤစကၤရယၤတဖၣ် ကတိၤတၢ် လၢဝံအကျိာ် လၢယွၤ အံၣ်စရ့လး အကစၢ်အမံၤ ဒီးပှၤယူဒၤဖိ, လၢအအိၣ်ဝဲ လၢယူဒၤ ဒီးလၢယရူၤၡလ့ၣ် အပူၤလီၤ. 2 တုၤနုၤတစု စီၤၡၤလတံၤအ့လး အဖိခွါ စီၤစရူၤဘၤဘ့လး, ဒီးစီၤယိၤစဒး အဖိခွါ စီၤယ့ၤၡူန့ၣ် ဂဲၤဆၢထၢၣ်, ဒီး မၤထီၣ်သီ ယွၤအဟံၣ် လၢအအိၣ်ဝဲ လၢယရူၤၡလ့ၣ် အပူၤ, ဒီးယွၤအဝံတဖၣ် အိၣ်ဝဲဒီးအီၤ, ဒီးမၤစၢၤအီၤလီၤ. 3 တုၤနုၤတဘျီ ပှၤလၢအပၢတၢ် လၢထံမိၢ်ပှၢ် လၢအအံၤ တခီ, စီၤတးနဲ, ဒီးစီၤၡသၢ်ဘိစနဲၤ, ဒီးအသကိးသ့ၣ်တဖၣ် ဟဲဝဲဆူ အအိၣ်, ဒီးစံးဘၣ်အီၤ ဒ်အံၤ, သုသူၣ်ထီၣ် ဟံၣ်တဖျၢၣ်အံၤ ဒီးမၤထီၣ် ဝ့ၢ်ခိၣ်ဒူအံၤ မ့ၢ်မတၤ မၤလိာ် သုတဂၤလဲၣ်. 4 တုၤနုၤတစု ပှၤလၢအသူၣ်ဟံၣ်အံၤ အမံၤတဖၣ် မ့ၢ်ဒ်လဲၣ်ဒ်လဲၣ်န့ၣ် ပစံးဘၣ်အီၤလီၤ. 5 ဒီးပှၤယူဒၤဖိ အပှၤသူၣ်က့သးပှၢ်တဖၣ် အကစၢ်အမဲာ် အိၣ်ဝဲ လၢအလိၤဒီး, တၢ်န့ၣ်တမံၤ တချုးဟဲဒံးဘၣ် ဆူ စီၤဒၤရယါဝ့ၣ် အအိၣ်န့ၣ် ပှၤဒုးဆိတ့ၢ်အီၤ တသ့ဘၣ်. ဒီးဟ့ၣ်ယုၢ် တၢ်စံးဆၢ တၢ်လၢလံာ်ပူၤ လၢတၢ်တမံၤန့ၣ် အဂ့ၢ်အကျိၤလီၤ. 6 ပဒိၣ်ဖးဒိၣ် လၢထံမိၢ်ပှၢ် လၢအအံၤတခီ စီၤတးနဲ, ဒီး စီၤၡသၢ်ဘိစနဲၤ, ဒီးအသကိး ပှၤအၢ်ပၢ်စကၤဖိ လၢအအိၣ်ဝဲ လၢထံမိၢ်ပှၢ် လၢအအံၤတခီသ့ၣ်တဖၣ် အလံာ်ကွဲးဆဲတၢ် လၢအဟ့ၣ်ယုၢ် စီၤပၤဒၤရယါဝ့ၣ် တဘ့ၣ်န့ၣ်လီၤ. 7 အဝဲသ့ၣ် ဟ့ၣ်ယုၢ် လံာ်တဘ့ၣ်ဆူ အအိၣ် လၢတၢ်ကွဲး အသး လၢအပူၤ ဒ်အံၤ, မ်စီၤပၤဒၤရယါဝ့ၣ် ဘၣ်တၢ်အမုာ် ခဲလၢာ် တက့ၢ်. 8 မ်စီၤပၤ သ့ၣ်ညါ လၢပလဲၤနုာ် လၢကီၢ်ယူဒၤ, ဆူကစၢ်ဖးဒိၣ် အဟံၣ်ပူၤ လၢပှၤမၤဝဲ လၢလၢၢ်ဖးဒိၣ်, ဒီးသ့ၣ်ကျိၤပာ်လံအသး လၢတၢ်ဒူၣ်ပူၤလံ. ဒီးတၢ်မၤအသးချ့ချ့, ဒီးဘီၣ်ထီၣ်ညီထီၣ်ဝဲ လၢအစုပူၤလီၤ 9 တုၤနုၤတစု ပသံကွၢ် ပှၤသူၣ်က့သးပှၢ်, ဒီးပစံးဘၣ်အီၤ ဒ်အံၤ, မ့ၢ်မတၤ မၤလိာ်သု ဒ်သိး သုကသူၣ်ဟံၣ်အံၤ, ဒီးမၤထီၣ် တၢ်အဒူၣ်အံၤ တဂၤလဲၣ်. 10 ဒီးပသံကွၢ် စ့ၢ်ကီး အီၤ လၢအမံၤ အဂ့ၢ်အကျိၤ ဒ်သိးပ ကစံးဘၣ်နၤ, ဒ်သိး ပကဘိးဘၣ်သ့ၣ်ညါနၤ, ဒ်သိး ပကကွဲး ပှၤကညီ လၢအမ့ၢ်အခိၣ်တဖၣ် အမံၤလီၤ. 11 ဒီးအဝဲသ့ၣ် စံးဆၢ ပှၤဒ်အံၤ, ဒီးစံးဝဲဒၣ်, ပမ့ၢ်မူခိၣ် ဒီးဟီၣ်ခိၣ် အကစၢ် အခ့အပှၤ, ဒီးပမၤက့ၤ ဟံၣ် လၢအါနံၣ်ပူၤကွံာ်န့ၣ် မၤတ့ၢ်အသး, လၢအံၣ်စရ့လး အစီၤပၤဖးဒိၣ်တဂၤ သူၣ်ဝဲ, ဒီးမၤဝဲလီၤ. 12 ဒီးလၢပပၢ်ထိၣ်ဂဲၤ မူခိၣ်အကစၢ် အသးထီၣ်အလီၢ်ခံန့ၣ် အဝဲဒၣ် ဟ့ၣ်လီၤကွံာ်အီၤ လၢပှၤက့ၤစ့းဖိ, ဘၤဘူၤလိၣ် အစီၤပၤ နဘူၤကးန့စၢ် အစုပူၤ လၢကမၤဟးဂီၤကွံာ် ဟံၣ်တဖျၢၣ်အံၤ, ဒီးစိာ်ထီၣ် မၢကဲကုၢ် ပှၤဂီၢ်မုၢ်အံၤ လၢဘၤဘူၤလိၣ် အပူၤလီၤ. 13 ဒီးလၢဘၤဘူၤလိၣ် အစီၤပၤ ကိရ့ၣ် အနံၣ်ခီၣ်ထံး တနံၣ်န့ၣ် စီၤပၤ ကိရ့ၣ် မၤလိာ်တၢ် ဒ်သိး ပှၤကမၤထီၣ် ယွၤအဟံၣ်အံၤလီၤ. 14 ဒီးယွၤအဟံၣ် အဃၢၤအဃိၢ် လၢထူ ဒီးလၢစ့, လၢစီၤနဘူၤကးန့စၢ် ဟံးထီၣ်ကွံာ် လၢနူၢ်ပူၤ လၢယရူၤၡလ့ၣ် အပူၤ, ဒီးဟဲစိာ်ဝဲဆူ နူၢ်ပူၤ လၢဘၤဘူၤလိၣ်န့ၣ် စီၤပၤ ကိရ့ၣ် ဟံးထီၣ်ကွံာ် အီၤလၢနူၢ်ပူၤ လၢဘၤဘူၤလိၣ် အပူၤ, ဒီးဟ့ၣ်လီၤဝဲ လၢပှၤလၢအပာ်အီၤ လၢပဒိၣ်ဖးဒိၣ်တဂၤ လၢအမံၤမ့ၢ် စီၤၡ့ၡဘးစၢ်, 15 ဒီးစံးဘၣ်အီၤ, ဟံးန့ၢ် တၢ်အဃၢၤအဃိၢ်တဖၣ်အံၤ, လဲၤစိာ်အီၤ ဆူနူၢ်ပူၤ လၢအအိၣ်ဝဲ လၢယရူၤၡလ့ၣ် အပူၤ, ဒီးမ်ပှၤမၤထီၣ် ယွၤအဟံၣ် လၢအလီၢ်ပူၤ တက့ၢ်. 16 တုၤနုၤတစု စီၤၡ့ၡဘးစၢ်န့ၣ် ဟဲပာ်လီၤ ယွၤအဟံၣ် အခီၣ်ထံး လၢယရူၤၡလ့ၣ် အပူၤ, ဒီးလၢအကတီၢ် ဖဲန့ၣ်လံၤလံၤ တုၤ ခဲကနံၣ်အံၤ, ပှၤမၤဝဲ, ဒီးတဝံၤဒံးဘၣ်. 17 ဒီးဒ်သိး ပှၤကမၤ ကစၢ်အဟံၣ်အံၤ လၢယရူၤၡလ့ၣ် အပူၤန့ၣ် စီၤပၤ ကိရ့ၣ် မၤလိာ်တၢ်ဧါ, တမၤလိာ်ဘၣ်လဲၣ်န့ၣ် ခဲကနံၣ်အံၤ မ့ၢ်ဘၣ် စီၤပၤအသးဒီး, မ်ပှၤဃုတၢ် လၢစီၤပၤ အတၢ်ပာ်ဖှိၣ် အဟံၣ် လၢဘၤဘူၤလိၣ် အပူၤ တက့ၢ်. ဒီးမ် စီၤပၤ ဟ့ၣ်ယုၢ် ပှၤ လၢတၢ် လၢအဘၣ်အသး ဘၣ်ဃးဒီး တၢ်တမံၤအံၤ တက့ၢ်.

1 ဒီးစီၤပၤဒၤရယါဝ့ၣ် မၤလိာ်တၢ်, ဒီးပှၤဃုတၢ် လၢလံာ် အဟံၣ်ပူၤ ဖဲတၢ်လုၢ်ဒိၣ်ပှ့ၤဒိၣ် ပာ်ဖှိၣ်အသး လၢဘၤဘူၤလိၣ် အပူၤလီၤ. 2 ဒီးထံၣ်န့ၢ် လံာ်တထူ လၢအၤဃမသါ လၢနူၢ်ပူၤ လၢအအိၣ်ဝဲ လၢကီၢ်မၤဒဲအပူၤ, ဒီးတၢ်ကွဲးအသး လၢအပူၤ ဒ်အံၤ. 3 လၢစီၤပၤ ကိရ့ၣ် အနံၣ် အခီၣ်ထံးတနံၣ်န့ၣ်, စီၤပၤ ကိရ့ၣ် မၤလိာ်တၢ် လၢကစၢ်အဟံၣ် အဂ့ၢ်အကျိၤ လၢယရူၤၡလ့ၣ် အပူၤန့ၣ်, မ်ပှၤမၤထီၣ်ဟံၣ်န့ၣ်, တၢ်အလီၢ် ဖဲပှၤလုၢ်တၢ်, ဒီးမ်ပှၤပာ်လီၤတၢ် အခီၣ်ထံးခၢၣ်သနၢၢ်, အထီ အပျၢ် ဃုဆံ, အဒီၣ်ဃီၤ အပျၢ် ဃုဆံ, 4 အိၣ်ဒီးလၢၢ်ဖးဒိၣ် သၢဂ့ၢ်, ဒီးသ့ၣ်အသီ တဂ့ၢ်, ဒီးမ်ပှၤဟ့ၣ်စ့ လၢစီၤပၤ အဟံၣ်ပူၤ လၢအဂီၢ် တက့ၢ်. 5 ဒီးကစၢ်အဟံၣ် အဃၢၤအဃိၢ် လၢထူ, ဒီးလၢစ့တဖၣ် လၢစီၤနဘူၤကးန့စၢ် ဟံးထီၣ်ကွံာ် လၢနူၢ်ပူၤ လၢအအိၣ်ဝဲ လၢယရူၤၡလ့ၣ် အပူၤ ဒီးဟဲက့ၤစိာ်ဝဲဆူ ဘၤဘူၤလိၣ်န့ၣ် မ်ပှၤဟ့ၣ်က့ၤအီၤ, ဒီးဒုးစိာ်ထီၣ်အီၤ ဆူနူၢ်ပူၤ လၢအအိၣ် လၢယရူၤၡလ့ၣ် အပူၤ, ဆူ အလီၢ်ဒၣ်ဝဲ, ဒီးပာ်အီၤ လၢယွၤအဟံၣ်ပူၤန့ၣ် တက့ၢ်. 6 ခဲကနံၣ်အံၤ ပဒိၣ်ဖးဒိၣ် လၢထံမိၢ်ပှၢ် ဝၢ်ဘးခီ စီၤတးနဲ, စီၤၡသၢ်ဘိစနဲၤ, ဒီးသုသကိး, ပှၤအပၢ်စကၤဖိ လၢအအိၣ် လၢထံမိၢ်ပှၢ် ဝၢ်ဘးခီသ့ၣ်ဧၢ, အိၣ်ယံၤ ဒီးဖဲန့ၣ် တက့ၢ်. 7 ကစၢ်အဟံၣ် အတၢ်မၤန့ၣ် ကအိၣ်ဒၣ်ဝဲ တက့ၢ်. ပှၤယူဒၤဖိ အပဒိၣ်ဖးဒိၣ်, ဒီးပှၤယူဒၤဖိ အသူၣ်က့သးပှၢ် သ့ၣ်တဖၣ်န့ၣ် ကမၤဒၣ်ဝဲ လၢယွၤအဟံၣ်န့ၣ် လၢအလီၢ်ဒၣ်ဝဲ တက့ၢ်. 8 ဒီးတၢ်လၢသုဘၣ်မၤ ပှၤယူဒၤဖိ အပှၤသူၣ်က့သးပှၢ် လၢတၢ်မၤ ယွၤအဟံၣ်အံၤ အဂီၢ်န့ၣ် ယမၤလိာ် လၢပှၤဘၣ်ဟ့ၣ် ပှၤကညီတဖၣ်န့ၣ် လၢတၢ်လၢအလၢာ်စ့အဂီၢ် လၢစီၤပၤ အသွဲ လၢထံမိၢ်ပှၢ် ဝၢ်ဘးခီအပူၤ, ဒ်သိးအသု တအိၣ်ဆိတ့ၢ် တဂ့ၤလီၤ. 9 ဒီးဂီၤဖံးဖါဖိဂ့ၤ, သိဖါဂ့ၤ, သိဖိဂ့ၤ လၢတၢ်လုၢ်မူခိၣ် အကစၢ် လၢတၢ်လုၢ်မ့ၣ်အူ အဂီၢ်, ဘုကၠူၣ်ဂ့ၤ, အံသၣ်ဂ့ၤ, စပံးထံဂ့ၤ, သိဂ့ၤ, ဒ်ပှၤလုၢ်တၢ်အဒိၣ် လၢအအိၣ်ဝဲ လၢယရူၤၡလ့ၣ် အပူၤ စံးဝဲ အသိးန့ၣ်, တၢ် လၢအန့ၢ်ဘၣ် အလီၢ်အိၣ်တဖၣ်, မ်ပှၤဟ့ၣ်လီၤအီၤ တနံၤဘၣ်တနံၤ တက့ၢ်. တမၤဘၣ် ဒီးအိၣ်တဂ့ၤ, 10 ဒ်သိး အကလုၢ် မူခိၣ် အကစၢ် လၢတၢ်လုၢ်နၢမူ, ဒီးဘါထုကဖၣ်န့ၢ် စီၤပၤ, ဒီး အဖိခွါတဖၣ် အသးသမူ အဂီၢ်န့ၣ် အဂ့ၢ်လီၤ. 11 ဒီးယမၤလိာ် လၢဖဲဒၣ် ပှၤလၢအလုၣ်သ့ၣ်ခါပတာ် တၢ်ကတိၤအံၤ တဂၤဂၤန့ၣ် မ်ပှၤထုးထီၣ်န့ၢ် သ့ၣ်တကျီ လၢအဟံၣ်, ဒီးမ်ပှၤစိာ်ထီၣ်အီၤ, ဒီးပျၤထီၣ်အီၤ လၢအလိၤ, ဒီးမ်အဟံၣ် ကဲထီၣ် တၢ်အ့ၣ်အလီၢ် လၢတၢ်န့ၣ်တမံၤအဃိ တက့ၢ်. 12 ဒီးကစၢ် လၢအဒုးအိၣ်ဝဲဆိးဝဲ အမံၤဖဲန့ၣ် တဂၤ မ်အမၤဟးဂီၤ ကယဲၢ်စီၤပၤ, ဒီးပှၤဂီၢ်မုၢ်ခဲလၢာ် လၢအကပာ်အစု ဒ်သိး အကမၤလီၤဆီဒၣ်, ဒ်သိး အကမၤဟးဂီၤ ကစၢ်အဟံၣ်န့ၣ် လၢယရူၤၡလ့ၣ် အပူၤ တက့ၢ်. ယဲဒၣ် စီၤဒၤရယါဝ့ၣ်န့ၣ် မၤလိာ်တၢ်လီၤ. မ်ပှၤမၤချ့ချ့ တက့ၢ်. 13 တုၤနုၤတစု ပဒိၣ်ဖးဒိၣ် လၢထံမိၢ်ပှၢ် လၢအအံၤတခီ စီၤတးနဲ, စီၤၡသၢ်ဘိစနဲၤ, ဒီးအသကိးတဖၣ်, ဒ်တၢ်လၢစီၤပၤဒၤရယါဝ့ၣ် ဟ့ၣ်ယုၢ် အသိးန့ၣ် မၤဝဲ ဒ်န့ၣ်အသိး ချ့ချ့လီၤ. 14 ဒီးပှၤယူဒၤဖိ အသူၣ်က့သးပှၢ် မၤဝဲ, ဒီးဘီၣ်ထီၣ်ညီထီၣ်ဝဲ လၢဝံဃးကဲ, ဒီးစီၤဧံးဒိၤ အဖိခွါ စီၤစကၤရယၤ ကတိၤတၢ် လၢဝံအကျိာ် အဃိ, ဒီးမၤဝဲ, ဒီးမၤဝဲ ဒ်အံၣ်စရ့လး အကစၢ် အတၢ်မၤလိာ် အသိး, ဒီးဒ်စီၤကိရ့ၣ်, ဒီးစီၤဒၤရယါဝ့ၣ်, ဒီးစီၤအၢ်တၤၡါၡတၤ, ပၤရၣ် အစီၤပၤ အတၢ်မၤလိာ် အသိးန့ၣ်လီၤ. 15 ဒီးလၢလါအးဒၢ်, လါထီၣ် သၢနံၤတနံၤ လၢစီၤပၤဒၤရယါဝ့ၣ် ကဲစီၤပၤ အနံၣ် ပှဲၤထီၣ် ဃုနံၣ်တနံၣ်န့ၣ် ဟံၣ်ဝံၤဝဲ လီၤ. 16 ဒီးပှၤအံၣ်စရ့လးဖိ, ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ, ဒီးပှၤအိၣ်လီၤတဲာ် လၢတၢ်မၢကဲကုၢ်ဖိ အကျါန့ၣ် မၤ တၢ်ပာ်စီဆှံ ယွၤအဟံၣ်အံၤ ဒီးအသူၣ်ခုအသးခုလီၤ. 17 ဒီးလၢအမၤ တၢ်ပာ်စီဆှံဟံၣ်န့ၣ် လုၢ်ဝဲ လၢဂီၤဖံးဖါ တကယၤ, သိဖါ ခံကယၤ, သိဖိ လွံၢ်ကယၤ, ဒီးလၢတၢ်လုၢ် တၢ်ဒဲးဘး လၢအံၣ်စရ့လး ခဲလၢာ် အဂီၢ်န့ၣ် မဲာ်တဲးလဲးဖါ တဆံခံဒု, ဒ်အံၣ်စရ့လး အဒူၣ် အတၢ်ဂံၢ် အသိးန့ၣ်လီၤ. 18 ဒီးပာ် ပှၤလုၢ်တၢ်အဒိၣ် လၢအတၢ်နီၤဖးတဖၣ် အပူၤ, ဒီးပှၤလ့ၤဝံဖိ လၢအတီၤတဖၣ် အပူၤ လၢယွၤအတၢ်မၤ အဂီၢ် လၢယရူၤၡလ့ၣ် အပူၤ, ဒ်တၢ်ကွဲးအသး လၢလံာ်စီၤမိၤၡ့ အပူၤ အသိးန့ၣ်လီၤ. 19 ဒီးလၢလါခီၣ်ထံးတလါ, လါထီၣ်တဆံ လွံၢ်နံၤ တနံၤန့ၣ် ပှၤတၢ်မၢကဲကုၢ်ဖိ မၤ တၢ်ဘူၣ်လဲၤကပာ်လီၤ. 20 အဂ့ၢ်ဒ်အံၤ, ပှၤလုၢ်တၢ်အဒိၣ်, ဒီးပှၤလ့ၤဝံဖိ မၤကဆှီထီၣ်ဝဲ တပူၤဃီ, ကဆှီဝဲခဲလၢာ်, ဒီးမၤသံ တၢ်လဲၤကပာ် လၢပှၤတၢ်မၢကဲကုၢ်ဖိ ခဲလၢာ် အဂီၢ်, ဒီးလၢအဒီပုၢ်ဝဲၢ် ပှၤလုၢ်တၢ်အဒိၣ် အဂီၢ်, ဒီး လၢအဂီၢ်ဒၣ်ဝဲန့ၣ်လီၤ. 21 ဒီးပှၤအံၣ်စရ့လးဖိ လၢအဟဲက့ၤဝဲ လၢတၢ်မၢကဲကုၢ် အပူၤ, ဒီး ကယဲၢ် ပှၤလၢအမၤလီၤဖးလီၤ အသးဒီး ထံဧိၤကီၢ်ဧိၤ အပှၤကလုာ်တဖၣ် အတၢ်ဘၣ်အၢ, ဒ်သိး အကဃု ယွၤ အံၣ်စရ့လးအကစၢ် ခဲလၢာ်န့ၣ် အီၣ်ဝဲလီၤ. 22 ဒီးမၤဘူၣ် ကိၣ် တအိၣ်ဘၣ်ဒီး ကိၣ်မံၣ်န့ၣ် နွံနံၤ ဒီးအသူၣ်ခုသးခုလီၤ. အဂ့ၢ်ဒ်အံၤ, ယွၤ ဒုးသးခုအီၤ, ဒီးဘိးဃၣ်အၤၡူၢ် အစီၤပၤအသး ဆူအအိၣ် ဒ်သိး အကမၤဆူၣ်ထီၣ် အစု လၢတၢ်မၤယွၤ, အံၣ်စရ့လးအကစၢ် အဟံၣ် လီၤ.

1 ဒီးတၢ်န့ၣ်တဖၣ် အလီၢ်ခံ, လၢပၤရၣ် အစီၤပၤ အၢ်တၤၡါၡတၤ ကဲစီၤပၤ အဖၢမုၢ်န့ၣ် စီၤဧ့စြၤ, စီၤစရါယၤ အဖိခွါ, စီၤဧစၤရယၤ အဖိခွါ, စီၤဃံးလကံယၤ အဖိခွါ, 2 စီၤၡၤလူၣ် အဖိခွါ, စီၤစၤဒိး အဖိခွါ, စီၤအဃံးတူာ် အဖိခွါ, 3 စီၤအမၤရယၤ အဖိခွါ, စီၤဧစၤရယၤ အဖိခွါ, စီၤမရၤယိး အဖိခွါ, 4 စီၤစရၤဃယၤ အဖိခွါ, စီၤဧူးစံ အဖိခွါ, စီၤဘူးကံၤ အဖိခွါ, 5 စီၤအတံၤၡူ အဖိခွါ, စီၤဖံၤနဃၣ် အဖိခွါ, စီၤအလၤဧစၢ် အဖိခွါ, ပှၤလုၢ်တၢ်အခိၣ် စီၤအၤဟရိၣ် အဖိခွါ 6 စီၤဧ့စြၤ တဂၤန့ၣ် ဟဲထီၣ်ဝဲ လၢဘၤဘူၤလိၣ် အပူၤ, ဒီး မ့ၢ် ပှၤကွဲးလံာ်သ့ လၢစီၤမိၤၡ့ အတၢ်သိၣ်တၢ်သီ အပူၤ လၢယွၤ အံၣ်စရ့လးအကစၢ် ဟ့ၣ်လီၤဝဲလီၤ. ဒီးစီၤပၤ ဟ့ၣ်လီၤအီၤ လၢကယဲၢ် တၢ်လၢအဃ့ဝဲ, ဒ်ယွၤအကစၢ်အစု အိၣ်ဝဲ လၢအလိၤ အသိးန့ၣ်လီၤ. 7 ဒီးလၢစီၤပၤ အၢ်တၤၡါၡတၤ အနံၣ် ပှဲၤထီၣ် နွံနံၣ်န့ၣ် ပှၤ လၢအံၣ်စရ့လးဖိ, ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ, ဒီးပှၤသးဝံၣ်တၢ်ဖိ, ဒီးပှၤပၢၤပဲတရီဖိ, ဒီးပှၤနသံနးဖိတဖၣ် အကျါ ဟဲထီၣ်ဝဲဆူ ယရူၤၡလ့ၣ်လီၤ. 8 ဒီးလၢစီၤပၤအနံၣ် ပှဲၤထီၣ် နွံနံၣ်တနံၣ် လၢလါယဲၢ်လါ တလါန့ၣ် အဝဲဒၣ် ဟဲဝဲဆူ ယရူၤၡလ့ၣ် အပူၤန့ၣ်လီၤ. 9 အဂ့ၢ်ဒ်အံၤ, လၢလါအခီၣ်ထံး တလါထီၣ်တနံၤန့ၣ် ဟးထီၣ်သီ လၢဘၤဘူၤလိၣ်, ဒီးလၢယဲၢ်လါ တလါထီၣ်တနံၤန့ၣ် ဟဲ တုၤဝဲလၢယရူၤၡလ့ၣ် အပူၤ, ဒ်အကစၢ်အစုဂ့ၤ အိၣ်ဝဲ လၢအလိၤ အသိးန့ၣ်လီၤ. 10 အဂ့ၢ်ဒ်အံၤ, စီၤဧ့စြၤ ကတဲာ်ကတီၤတ့ၢ်အသး ဒ်သိး အကဃု ယွၤအတၢ်သိၣ်တၢ်သီ, ဒီး တိၢ်န့ၢ်ဝဲ, ဒီးဒ်သိး ကသိၣ်လိ တၢ်မၤလိာ်, ဒီးတၢ်စံၣ်ညီၣ် လၢအံၣ်စရ့လး အပူၤလီၤ. 11 ဒီးအအံၤ မ့ၢ်လံာ်ကွဲးဆဲ တဘ့ၣ် လၢစီၤပၤ အၢ်တၤၡါၡတၤ ဟ့ၣ်လီၤ ပှၤလုၢ်တၢ်အဒိၣ်, ပှၤကွဲးလံာ် စီၤဧ့စြၤ, ပှၤကွဲး ယွၤအတၢ်မၤလိာ် အတၢ်ကတိၤ, ဒီးအတၢ်သိၣ်တၢ်သီ လၢအံၣ်စရ့လး, 12 စီၤပၤတဖၣ် အစီၤပၤ အၢ်တၤၡါၡတၤ စံးလၢပှၤလုၢ်တၢ်အဒိၣ်, မူခိၣ်အကစၢ် အတၢ်သိၣ်တၢ်သီ အပှၤကွဲးလံာ် စီၤဧ့စြၤ, မ်တၢ်မုာ် အလၢအပှဲၤ အိၣ်ဒီးအီၤတက့ၢ်, ဒီးတၢ် ဒ်န့ၣ်သိး, 13 ယမၤလိာ် လၢကယဲၢ် ပှၤအံၣ်စရ့လး အပှၤဂီၢ်မုၢ်, ဒီးအပှၤလုၢ်တၢ်အဒိၣ်, ဒီးပှၤလ့ၤဝံဖိ အိၣ်ဝဲ လၢယဘီမုၢ် အပူၤ လၢအသးအိၣ်, လၢအကလဲၤတီနံဒၣ် တၢ်ဆူ ယရူၤၡလ့ၣ် အပူၤ ခဲလၢာ်န့ၣ် ဘၣ်လဲၤ ဒီးနၤလီၤ. 14 အဂ့ၢ်ဒ်အံၤ, စီၤပၤဒီး အပှၤကူၣ်လိာ်အသး နွံဂၤ မၢလီၤနၤ ဒ်သိး နကသံကွၢ်တၢ် လၢယူဒၤ, ဒီးယရူၤၡလ့ၣ် အဂ့ၢ်အကျိၤ, ဒ်ယွၤအတၢ်သိၣ်တၢ်သီ လၢအအိၣ်ဝဲ လၢနစုပူၤ အသိးန့ၣ်, 15 ဒီးဒ်သိး နကစိာ် ကျိၣ်ဧိၤစ့ဧိၤ ဒီးထူဧိၤလွဲဧိၤ လၢစီၤပၤ, ဒီးအပှၤကူၣ်လိာ် အသးတဖၣ် မၤဘူၣ်တီနံဒၣ် လၢအံၣ်စရ့လး အကစၢ် လၢအအိၣ်ဝဲဆိးဝဲ အလီၢ်န့ၣ် အိၣ်ဝဲ လၢယရူၤၡလ့ၣ် အပူၤ, 16 ဒီး ကယဲၢ် ကျိၣ်ဧိၤစ့ဧိၤ, ဒီးထူဧိၤလွဲဧိၤ လၢနကထံၣ်န့ၢ် လၢဘၤဘူၤလိၣ် အပူၤ, အိၣ်ဒီး ပှၤဂီၢ်မုၢ်, ဒီးပှၤလုၢ်တၢ်အဒိၣ် အတၢ်မၤဘူၣ်ဒၣ် လၢအမၤဘူၣ်တီနံဒၣ် လၢယွၤအကစၢ်အဟံၣ် အဂီၢ် လၢအအိၣ်ဝဲ လၢယရူၤၡလ့ၣ် အပူၤ, 17 ဒ်သိး နကပှ့ၤချ့ချ့ ဂီၤဖံးဖါ, ဒီးသိဖါ ဒီးသိဖိ, ဒီးတၢ်မၤဘူၣ်ကိၣ်, ဒီးအတၢ်လုၢ်အီသ့ၣ်တဖၣ် လၢစ့န့ၣ်, ဒ်သိး သုကလုၢ်အီၤ လၢသုကစၢ် အဟံၣ် အတၢ်လုၢ်လီၢ် အဖီခိၣ် လၢအအိၣ်ဝဲ လၢယရူၤၡလ့ၣ် အပူၤလီၤ. 18 ဒီးဖဲဒၣ်နသး ဒီးနဒီပုၢ်ဝဲၢ်အသးန့ၣ် မၤ ကျိၣ်ဧိၤစ့ဧိၤ, ထူဧိၤလွဲဧိၤ လၢအအိၣ်လီၤတဲာ်, ဒ်သုကစၢ်အသးသိးန့ၣ် တက့ၢ်. 19 ဒီးတၢ်အဃၢၤအဃိၢ်တဖၣ် လၢပှၤဟ့ၣ်နၤ လၢနကစၢ် အဟံၣ် အတၢ်မၤ အဂီၢ်န့ၣ် ဟ့ၣ်လီၤက့ၤနဲ လၢယရူၤၡလ့ၣ် အကစၢ် အမဲာ်ညါ တက့ၢ်. 20 ဒီးတၢ်အိၣ်လီၤတဲာ် လၢနကစၢ်အဟံၣ်န့ၢ်ဘၣ် အီၤ အလီၢ်အိၣ်, လၢနဘၣ် ဟ့ၣ်အီၤန့ၣ် နကဒိးန့ၢ် လၢစီၤပၤ အတၢ်ပာ်ဖှိၣ် အဟံၣ်ပူၤ လီၤ. 21 ဒီးတၢ်လၢယၤအံၤ, စီၤပၤ အၢ်တၤၡါၡတၤ, ယဲဒၣ်အံၤ ယမၤလိာ် ကယဲၢ် ပှၤပၢၤတၢ်ပာ်ဖှိၣ် အလီၢ်တဖၣ် လၢထံမိၢ်ပှၢ် ဝၢ်ဘးခီန့ၣ် လၢဖဲဒၣ် တၢ်လၢပှၤလုၢ်တၢ်အဒိၣ် စီၤဧ့စြၤ, မူခိၣ်အကစၢ် အတၢ်သိၣ်တၢ်သီ အပှၤကွဲးလံာ်တဂၤ, ကဃ့ဝဲ လၢသုတမံၤမံၤန့ၣ် သုဘၣ်မၤ ချ့ချ့, 22 တုၤလီၤ လၢစ့အကံကၢ် တကယၤ, ဒီးဘုကၠူၣ်အကိၢ် တကယၤ, ဒီးစပံးထံ အဘၤသး တကယၤ, ဒီးသိ အဘၤသး တကယၤ, ဒီးအံသၣ် လၢအတဃီၣ်နီၣ်ဘၣ်လီၤ. 23 ကယဲၢ် တၢ်လၢမူခိၣ်အကစၢ် မၤလိာ်တ့ၢ် တမံၤလၢ်လၢ်န့ၣ်, မ်ပှၤမၤဝဲ သပှၢ်တၢၢ် လၢမူခိၣ်အကစၢ် အဟံၣ် အဂီၢ် တက့ၢ်. အဂ့ၢ်ဒ်အံၤ, တၢ်သးထီၣ် ကဘၣ် စီၤပၤ ဒီးအဖိခွါတဖၣ် အဘီအမုၢ် မ့ၢ်အဘၣ်မနုၤလဲၣ်. 24 ဒီးပဘိးဘၣ်သ့ၣ်ညါသု, လၢပှၤလုၢ်တၢ်အဒိၣ်, ဒီးပှၤလ့ၤဝံဖိ, ပှၤသးဝံၣ်တၢ်ဖိ, ပှၤပၢၤပဲတရီဖိ, ပှၤနသံနးဖိ, ဒီးပှၤမၤကစၢ် အဟံၣ်အံၤ အခ့အပှၤ အတၢ်မၤန့ၣ် ပှၤတဘၣ်ဃ့ဘၣ်သွဲ, တၢ်ဖိတၢ်လံၤအသွဲ, ကျဲအသွဲ လၢအီၤဘၣ်. 25 ဒီးနဲဒၣ်, စီၤဧ့စြၤဧၢ, ဒ်နကစၢ် အတၢ်ကူၣ်သ့ လၢအအိၣ်ဝဲ လၢနစုပူၤ အသိးန့ၣ် ပာ်လီၤ ပှၤစံၣ်ညီၣ်တၢ်တဖၣ်, ဒီးပှၤစံၣ်ညီၣ်ကွီၢ်တဖၣ် လၢအကစံၣ်ညီၣ် ကယဲၢ် ပှၤလၢအအိၣ်ဝဲ လၢထံမိၢ်ပှၢ် ဝၢ်ဘးခီ, ကယဲၢ် ပှၤလၢအသ့ၣ်ညါ နကစၢ် အတၢ်သိၣ်တၢ်သီ ခဲလၢာ် တက့ၢ်. ဒီးပှၤ လၢအတသ့ၣ်ညါဘၣ်တဖၣ်န့ၣ် သိၣ်လိအီၤ သုဝဲတက့ၢ်. 26 ဒီးဖဲဒၣ် ပှၤလၢအတမၤဘၣ် နကစၢ် အတၢ်သိၣ်တၢ်သီ, ဒီးစီၤပၤ အတၢ်သိၣ်တၢ်သီ တဂၤဂၤန့ၣ် တၢ်မၤသံအီၤ မ့ၢ်ဂ့ၤ, တၢ်ဟီထီၣ်ကွံာ်အီၤ လၢကီၢ်အံၤ အပူၤ မ့ၢ်ဂ့ၤ, တၢ်အီၣ်လိးအီၤ လၢအတၢ်ဖိတၢ်လံၤ မ့ၢ်ဂ့ၤ, တၢ်လီၤဘၣ် လၢဃိာ်ပူၤ မ့ၢ်ဂ့ၤ, မ်အဘၣ် တၢ်စံၣ်ညီၣ်အီၤ ချ့ချ့ တက့ၢ်. 27 ယွၤ ပပၢ်အကစၢ် လၢအပာ်တၢ် ဒ်န့ၣ် လၢစီၤပၤ အသးကံၢ်ပူၤ ဒ်သိး အကမၤဃံမၤလၤ ယွၤအဟံၣ် လၢယရူၤၡလ့ၣ် အပူၤ, 28 ဒီးဒုးဘၣ်ယၤ လၢတၢ်ဘျုးတၢ်ဖှိၣ် လၢစီၤပၤ ဒီးအပှၤကူၣ်လိာ် အသးတဖၣ် အမဲာ်ညါ, ဒီးလၢကယဲၢ် စီၤပၤ အပဒိၣ်ဖးဒိၣ် ခဲလၢာ် အမဲာ်ညါန့ၣ်, မ်အဘၣ် တၢ်စံးထီၣ်ပတြၢၤ အီၤတက့ၢ်. ဒီးယဆူၣ်ထီၣ် ဒ်ယွၤ ယကစၢ် အစုအိၣ်ဝဲ လၢယလိၤ အသိးန့ၣ်, ဒီးယဒုးအိၣ်ဖှိၣ်ရိဖှိၣ် ပှၤအခိၣ် လၢအံၣ်စရ့လးဖိ အကျါ ဒ်သိး အကလဲၤထီၣ် ဒီးယၤလီၤ.

1 အအံၤ မ့ၢ်အပၢ်တဖၣ် အခိၣ်တဖၣ်, ဒီးပှၤလၢအဟဲထီၣ် ဒီးယၤ လၢဘၤဘူၤလိၣ် လၢစီၤအၢ်တၤၡါၡတၤ ကဲစီၤပၤ အဖၢမုၢ်န့ၣ် အထူအထံး. 2 လၢစီၤဖံၤနဃၣ် အဖိခွါ အကျါန့ၣ် စီၤက့ရၡိၣ်, လၢစီၤအံသမၢ် အဖိခွါ အကျါန့ၣ် စီၤဒၤနံးယ့လး, လၢစီၤဒၤဝံး အဖိခွါ အကျါန့ၣ် စီၤဃးတူၣ်. 3 လၢစီၤၡကါနယၤ အဖိခွါ အကျါန့ၣ်, လၢစီၤပၤရိာ် အဖိခွါ အကျါန့ၣ်, မ့ၢ် စီၤစကၤရယၤ, ဒီးပှၤဂံၢ်ဝဲ ဒီးအီၤ လၢပှၤပိာ်ခွါ တကယၤ ယဲၢ်ဆံ လၢအစၢၤအသွဲၣ် အကျါလီၤ. 4 လၢပၤဃးမိၤအး အဖိခွါ အကျါ, စီၤအ့လံၤဧ့နံၤ, စီၤစရၤဃယၤ အဖိခွါ, ဒီးပှၤပိာ်ခွါ ခံကယၤ အိၣ်ဒီးအီၤလီၤ. 5 လၢစီၤၡကါနယၤ အဖိခွါ အကျါ, စီၤယၤဃစအ့လး, ဒီးပှၤပိာ်ခွါ သၢကယၤ အိၣ်ဒီးအီၤလီၤ. 6 လၢစီၤဧၤဒံၣ် အဖိခွါ အကျါ, စီၤယိနၤသၣ် အဖိခွါ စီၤဧ့ဘ့း, ဒီးပှၤပိာ်ခွါ ယဲၢ်ဆံ အိၣ်ဒီးအီၤလီၤ. 7 ဒီးလၢစီၤဧ့ၤလၣ် အဖိခွါ အကျါ, စီၤအသၤလယၤ အဖိခွါ စီၤယၡၤယါ, ဒီးပှၤပိာ်ခွါ နွံဆံ အိၣ်ဒီးအီၤလီၤ. 8 ဒီးလၢစီၤၡဖးတယၤ အဖိခွါ အကျါ, စီၤမံၤက့လး အဖိခွါ စီၤစဘၤဒယၤ, ဒီးပှၤပိာ်ခွါ ဃိးဆံ အိၣ်ဒီးအီၤ, 9 လၢစီၤယိအာ် အဖိခွါ အကျါ, စီၤယဃံအ့လး အဖိခွါ စီၤဧိၤဘါဒယၤ, ဒီးပှၤပိာ်ခွါ ခံကယၤ တဆံဃိးဂၤ အိၣ်ဒီးအီၤလီၤ. 10 ဒီးလၢစီၤၡလိမံး အဖိခွါ အကျါ, စီၤယိၤစံးဖယၤ အဖိခွါ, ဒီးပှၤပိာ်ခွါ တကယၤ ဃုဆံ အိၣ်ဒီးအီၤလီၤ. 11 ဒီးလၢစီၤဘ့ဘဲၤ အဖိခွါ အကျါ, စီၤဘ့ဘဲၤ အဖိခွါ စီၤစကၤရယၤ, ဒီးပှၤပိာ်ခွါ ခံဆံဃိးဂၤ အိၣ်ဒီးအီၤလီၤ. 12 ဒီးလၢစီၤဧၤစကး အဖိခွါ အကျါ, စီၤဟးကၤတၣ် အဖိခွါ စီၤယိဃၤနၣ်, ဒီးပှၤပိာ်ခွါ တကယၤ ဆံဆဲၣ်ဂၤ အိၣ်ဒီး အီၤလီၤ. 13 ဒီးလၢစီၤအဒိၤနံကၣ် အဖိခွါ လၢခံတဖၣ် အကျါ လၢအမံၤမ့ၢ် စီၤအလံၤဖ့လံး, စီၤယယ့ၤအ့လး, ဒီးစီၤၡမါယၤ, ဒီးပှၤပိာ်ခွါ ဃုဆံ အိၣ်ဒီးအီၤလီၤ. 14 လၢစီၤဘံးကဝဲၤ အဖိခွါ အကျါ, စီၤဧူသဲၤ, ဒီးစီၤစၤဘူ, ဒီးပှၤပိာ်ခွါ နွံဆံ အိၣ်ဒီးအီၤလီၤ. 15 ဒီးယဒုးအိၣ်ဖှိၣ်ရိဖှိၣ်အီၤ ဖဲထံကျိနံၤ လၢအယွၤလီၤ ဆူအၤဟဝၤ, ဒီးပအိၣ် လၢဒဲပူၤဖဲန့ၣ် သၢနံၤ, ဒီးယကွၢ် ပှၤဂီၢ်မုၢ်, ဒီးပှၤလုၢ်တၢ်အဒိၣ်, ဒီးယတထံၣ်ဘၣ် စီၤလ့ၤဝံ အဖိခွါဖဲန့ၣ် နီတဂၤဘၣ်. 16 ဒီးယမၢလီၤ ပှၤကိးန့ၢ် ပှၤအခိၣ်, စီၤအလၤဧစၢ်, စီၤအရံၤအ့လး, စီၤၡမါယၤ, ဒီးစီၤအ့လနၤသၣ်, ဒီးယၤရံာ်, ဒီးစီၤအ့လနၤသၣ်, ဒီးစီၤနၤသၣ်, ဒီးစီၤစကၤရယၤ, ဒီးစီၤမၡူလၣ်, ဒီးပှၤလၢအသးဆးတဖၣ်, စီၤယိၤရံာ်, ဒီးစီၤအ့လနၤသၣ်လီၤ. 17 ဒီးယမၢလီၤအီၤ အိၣ်ဒီး တၢ်မၤလိာ်ဆူ တၢ်အခိၣ် စီၤဧံးဒိၤ လၢတၢ်အလီၢ် ကၤစဖၤယၤ အပူၤ, ဒီးပာ် တၢ်ကတိၤ လၢအထးခိၣ် လၢအဘၣ်စံးဘၣ် စီၤဧံးဒိၤ, ဒီးအဒီပုၢ်ဝဲၢ် ပှၤနသံနးဖိ လၢတၢ်အလီၢ် ကၤစဖၤယၤ အပူၤ, ဒ်သိး အကဟဲစိာ် ပှၤမၤတၢ် အခ့အပှၤ အတၢ်မၤ လၢပကစၢ်အဟံၣ် အဂီၢ်လီၤ. 18 ဒီးဒ်ပကစၢ်အစု ဂ့ၤအိၣ် လၢပလိၤ အသိးန့ၣ် ပှၤဟဲစိာ် ပှၤလၢအသးဆး လၢစီၤမၤဃလံ အဖိခွါ အကျါ, စီၤလ့ၤဝံ အဖိခွါ, စီၤအံၣ်စရ့လး အဖိခွါ, စီၤၡ့ၤရ့ဘယၤ အိၣ်ဒီး အဖိခွါ, ဒီးအဒီပုၢ်ဝဲၢ် တဆံဃိးဂၤ, 19 ဒီးစီၤဃၡၤဘယၤ, ဒီးစီၤယၡၤယါ လၢစီၤမရၤရံၤ အဖိခွါ အကျါ, အဒီပုၢ်ဝဲၢ်, ဒီးအဖိခွါတဖၣ် အိၣ်ဒီးအီၤ ပှၤခံဆံ, 20 ဒီးပှၤနသံနးဖိ လၢစီၤဒၤဝံး, ဒီးပဒိၣ်ဖးဒိၣ်တဖၣ် ပာ်ဝဲ လၢအကမၤ ပှၤလ့ၤဝံဖိ အကုၢ်အပှၤ အတၢ်မၤန့ၣ်, ပှၤနသံနးဖိ အိၣ် ခံကယၤ ခံဆံလီၤ. အဝဲသ့ၣ် ခဲလၢာ်န့ၣ် ဘၣ်တၢ်ကိးထီၣ်အမံၤ လီၤ. 21 ဒီးယကိးထီၣ် တၢ်ဒုၣ်တၢ်အီၣ် ဖဲထံမိၢ်ပှၢ် အၤဟဝၤ အနံၤဒ်သိး ပကဆီၣ်လီၤပသး လၢယွၤအမဲာ်ညါ, ဒ်သိး ပကဃု ကျဲအလိၤတဘိ လၢအီၤ လၢပဂီၢ်, ဒီးလၢပဖိဒံဖိသၣ် အဂီၢ်, ဒီးလၢပတၢ်ဖိတၢ်လံၤ ခဲလၢာ် အဂီၢ်လီၤ. 22 အဂ့ၢ်ဒ်အံၤ, ယဃ့ စီၤပၤ လၢပှၤသုးဖိတဖု, ဒီးကသ့ၣ် သုးဖိတဖၣ် ဒ်သိး အကမၤစၢၤ ပှၤထီဒါ တၢ်အဒုၣ်အဒါ လၢကျဲဧိၤကပူၤဧိၤန့ၣ် ယမဲာ်ဆှးလီၤ. အဂ့ၢ်ဒ်အံၤ, ပကတိၤတၢ် ဒီးစီၤပၤ ဒီးပစံး, ပကစၢ်အစု အိၣ်ဝဲ လၢကယဲၢ် ပှၤလၢအဃုအီၤ အလိၤ ခဲလၢာ် လၢတၢ်ဂ့ၤ အဂီၢ်, ဒီးအစိအကမီၤ ဒီးအတၢ်သးထီၣ်ထီဒါ ကယဲၢ် ပှၤလၢအလဲၤသဒၣ် အီၤခဲလၢာ်လီၤ. 23 ဒီးပဒုၣ်တၢ်အီၣ်, ဒီးပဃ့ကညး ပကစၢ် လၢတၢ်န့ၣ် အဃိ, ဒီးတူၢ်လိာ် တၢ်ဃ့ကညး လၢပှၤလီၤ. 24 ဒီးယနီၤဖး ပှၤလုၢ်တၢ်အဒိၣ် တဆံခံဂၤ, စီၤၡ့ၤရ့ဘ ယၤ, စီၤဃၡၤဘယၤ, ဒီးအဒီပုၢ်ဝဲၢ် ဆံဆဲၣ်ဂၤ အိၣ်ဝဲဒီး အီၤလီၤ. 25 ဒီးယစီၤဟ့ၣ်အီၤ လၢကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီး တၢ်အဃၢၤအဃိၢ်, တၢ်မၤဘူၣ် လၢပကစၢ် အဟံၣ် လၢစီၤပၤ, ဒီးအပှၤကူၣ်လိာ်အသး, ဒီးအပဒိၣ်ဖးဒိၣ်, ဒီး အံၣ်စရ့လး လၢအအိၣ်ဝဲခဲလၢာ်န့ၣ် မၤဘူၣ်တ့ၢ်ဝဲလီၤ. 26 ယ စီၤဟ့ၣ် စ့အကံကၢ် ဃုကယၤ ယဲၢ်ဆံ လၢအစုပူၤ, ဒီးတၢ်အဃၢၤအဃိၢ် စ့အကံကၢ် တကယၤ, ဒီးထူအကံကၢ် တကယၤ, 27 ဒီးသလၢထူ အဖျၢၣ် ခံဆံ လၢအလီၤ တယၢၢ် အဒၤရံး တကထိ, ဒီးတၢ်အဃၢၤအဃိၢ် တိၢ်စီဂ့ၤ လၢအပှ့ၤဒိၣ် ဒ်သိးသိး ဒီးထူခံဖျၢၣ်လီၤ. 28 ဒီးယစံးဘၣ်အီၤ, သုမ့ၢ်တၢ်စီဆှံ လၢယွၤအဂီၢ်, ဒီးတၢ်အဃၢၤအဃိၢ် မ့ၢ်တၢ်စီဆှံ, ဒီးကျိၣ်ဧိၤစ့ဧိၤ, ဒီးထူဧိၤလွဲဧိၤမ့ၢ်ဒၣ် တၢ်မၤဘူၣ် ယွၤ သုပၢ်တဖၣ် အကစၢ်လီၤ. 29 ပၢၤအီၤ, ဒီးကွၢ်အီၤ တုၤသုစီၤအီၤ လၢပှၤလုၢ်တၢ်အဒိၣ် အခိၣ်, ဒီးပှၤလ့ၤဝံဖိ, ဒီးအံၣ်စရ့လး အပၢ် အခိၣ်တဖၣ် အမဲာ်ညါ ဖဲယရူၤၡလ့ၣ် လၢဒၢးတဖၣ် လၢယွၤအဟံၣ်ပူၤန့ၣ် တက့ၢ်. 30 ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ ဟံးန့ၢ် ကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီးတၢ်အဃၢၤအဃိၢ် ဒ်အလီၤ တယၢၢ် အသိး ဒ်သိး အကဟဲစိာ်ဝဲဆူ ယရူၤၡလ့ၣ်, ဆူပကစၢ် အဟံၣ်ပူၤလီၤ. 31 ဒီးလၢလါ အခီၣ်ထံး တလါထီၣ် တဆံခံနံၤ တနံၤန့ၣ် ပဟးထီၣ် လၢထံ အၤဟဝၤ အနံၤ ဒ်သိး ပကဟဲထီၣ်ဆူ ယရူၤၡလ့ၣ် အပူၤ, ဒီးပကစၢ်အစု အိၣ်ဝဲ လၢပလိၤ, ဒီး မၤပူၤမၤဖျဲး ပှၤ လၢတၢ်အဒုၣ်အဒါ အစုပူၤ, ဒီးလၢပှၤ လၢအခိးခူသူၣ် လၢကျဲပူၤတဖၣ် အစုပူၤန့ၣ်လီၤ. 32 ဒီးပဟဲ တုၤလၢယရူၤၡလ့ၣ် အပူၤ, ဒီးအိၣ်ဖဲန့ၣ် သၢနံၤ လီၤ. 33 ဒီးလွံၢ်နံၤတနံၤန့ၣ် ပှၤလုၢ်တၢ်အဒိၣ် စီၤဧူၤရံယၤ အဖိခွါ စီၤမရ့မိး စီၤထီၣ် ကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီးတၢ်အဃၢၤအဃိၢ် လၢပကစၢ် အဟံၣ်ပူၤ, ဒီးစီၤဖံၤနဃၣ် အဖိခွါ စီၤအလၤဧစၢ်, ဒီးပှၤလ့ၤဝံဖိ စီၤယ့ၤၡူ အဖိခွါ စီၤယိၤစဘး, ဒီးစီၤဘံနူၤ အဖိခွါ စီၤနိဒယၤသ့ၣ်တဖၣ်န့ၣ် အိၣ်ဒီးအီၤလီၤ. 34 ဂံၢ်ဝဲ ဒီးစီၤဝဲ လၢကိးဖျၢၣ်ဒဲး, ဒီးအလီၤတယၢၢ် ခဲလၢာ် ကွဲးအသး လၢအကတီၢ် ဖဲန့ၣ်လီၤ. 35 ပှၤလၢအဟဲက့ၤ လၢတၢ်မၢကဲကုၢ် အပူၤ ပှၤတၢ်မၢကဲကုၢ်ဖိတဖၣ်န့ၣ် လုၢ် အံၣ်စရ့လး အကစၢ် လၢတၢ်လုၢ်မ့ၣ်အူ, ဂီၤဖံးဖါ တဆံခံဒု လၢအံၣ်စရ့လး ခဲလၢာ် အဂီၢ်, ဒီး သိဖါ ခွံဆံဃုဒု, သိဖိ နွံဆံနွံဒု, မဲာ်တဲးလဲးဖါ တဆံခံဒု လၢတၢ်လုၢ်တၢ်ဒဲးဘး အဂီၢ်လီၤ. တၢ်ခဲလၢာ်န့ၣ်မ့ၢ် တၢ်လုၢ်မ့ၣ်အူ လၢယွၤ အဂီၢ်လီၤ. 36 ဒီးဟ့ၣ် စီၤပၤ အတၢ်မၤလိာ် လၢစီၤပၤ အပဒိၣ်ဖးဒိၣ်တဖၣ်, ဒီးလၢပဒိၣ် လၢထံမိၢ်ပှၢ် လၢအအံၤတခီ, ဒီးအဝဲသ့ၣ် ဒုးထီၣ်ဒုးထီ ပှၤဂီၢ်မုၢ် ဒီးယွၤအဟံၣ်လီၤ.

1 တၢ်တဖၣ်န့ၣ် မၤအသး ဝံၤဒီး, ပဒိၣ်ဖးဒိၣ်တဖၣ် ဟဲဝဲဆူ ယအိၣ် ဒီးစံးဝဲဒၣ်, အံၣ်စရ့လး အပှၤဂီၢ်မုၢ်, ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ တမၤလီၤမုၢ်လီၤဖးဘၣ်အသး ဒီးကီၢ်တဖၣ် အပှၤဂီၢ်မုၢ်ဘၣ်. မၤဝဲ ဒ်အတၢ်သးဘၣ်အၢ ဘၣ်ဃးဒီး ပှၤကနၤဧၣ်ဖိ, ပှၤဃ့ၤသးဖိ, ပှၤပရးစၤဖိ, ပှၤယဘူၣ်ဖိ, ပှၤဧၣ်မိၣ်ဖိ, ပှၤမိၤအးဖိ, ပှၤအဲၤကူပတူးဖိ, ပှၤအမိၢ်ဖိ အသိးန့ၣ်လီၤ. 2 အဂ့ၢ်ဒ်အံၤ, ဟံးန့ၢ်ဝဲ အဖိမုၣ် လၢအဂီၢ်ဒၣ်ဝဲ, ဒီးလၢအဖိခွါ အဂီၢ်, ဒီးတၢ်အချံအသၣ် စီဆှံဃါဃုာ်အသး ဒီး ကီၢ်တဖၣ် အပှၤဂီၢ်မုၢ်, ဒီးပဒိၣ်ဖးဒိၣ်တဖၣ်, ဒီးပဒိၣ်တဖၣ်အစုန့ၣ် အိၣ်အါတက့ၢ် လၢတၢ်မၤကမၣ်အံၤ အပူၤလီၤ. 3 ဒီးတုၤယနၢ်ဟူ တၢ်န့ၣ် ဒီး, ယဖှီယဆ့, ဒီးယယၣ်, ဒီးယထဲးကွံာ် ယခိၣ်သူ, ဒီးယခၣ်ဆူၣ်, ဒီးယဆ့ၣ်နီၤ ကမၢကမၣ်လီၤ. 4 ဒီးပှၤလၢအကနိးကစုာ် လၢအံၣ်စရ့လး အကစၢ် အကလုၢ် အမဲာ်ညါ, လၢပှၤ လၢတၢ်မၢကဲကုၢ်အီၤ အတၢ်ကမၣ် အဃိ ခဲလၢာ် အိၣ်ဖှိၣ်ရိဖှိၣ် လၢယအိၣ်, ဒီးယဆ့ၣ်နီၤ ကမၢကမၣ် တုၤလီၤ လၢမုၢ်ဟါ အတၢ်လုၢ်လီၤ. 5 ဒီးဖဲမုၢ်ဟါ အတၢ်လုၢ်န့ၣ် ယဂဲၤဆၢထၢၣ် လၢယမၤနးမၤဖှီၣ်လီၤယသး, ဒီးယဖှီယဆ့, ဒီးယယၣ်, ဒီးယချံးလီၤ ယခီၣ်, ဒီးယသလၣ်ထီၣ်ယစုဆူ ယွၤ ယကစၢ်အအိၣ်လီၤ. 6 ဒီးယစံး, ယကစၢ်ဧၢ, ယကျ့ထီၣ် ယမဲာ် ဆူနအိၣ်န့ၣ် ယမဲာ်ဆှး, ဒီးယပာ်ဆှးယမဲာ်, ယကစၢ်ဧၢ, အဂ့ၢ်ဒ်အံၤ, ပတၢ်အၢတၢ်သီ အါဝဲ လၢပခိၣ် အဖီခိၣ်, ဒီးပတၢ်ကမၣ် ဒိၣ်ထီၣ်ဝဲဆူ မူခိၣ်လီၤ. 7 လၢပပၢ် အမုၢ်နံၤတဖၣ် တုၤ မုၢ်မဆါ တနံၤအံၤ ပအိၣ်လံ လၢတၢ်မၤကမၣ်ဖးဒိၣ် အပူၤလီၤ. ဒီးမ့ၢ်လၢပတၢ်အၢတၢ်သီ အဃိဒီး, ပဝဲဒၣ်, ပစီၤပၤ, ပပှၤလုၢ်တၢ်အဒိၣ်သ့ၣ်တဖၣ် ဘၣ်တၢ်ဟ့ၣ်လီၤကွံာ် လၢကီၢ်တဖၣ် အစီၤပၤ အစုပူၤ လၢနးဧိၤဘီဧိၤ, လၢတၢ်မၢကဲကုၢ် အပူၤ, ဒီးလၢတၢ်ကဲတၢ်ဂုာ်န့ၢ်, ဒီးလၢတၢ်မဲာ်ဆှး ဒ်လၢမုၢ်မဆါ တနံၤအံၤ အသိးန့ၣ်လီၤ. 8 ဒီးခဲကနံၣ်အံၤ တစိၢ်ဖိန့ၣ် ပဘၣ် တၢ်ဘျုးတၢ်ဖှိၣ် လၢယွၤပကစၢ် သတးဒီး, တၢ်ပာ်လီၤတဲာ်န့ၢ် ပှၤ လၢတၢ်အိၣ်လီၤတဲာ် လၢအကပူၤဖျဲး, ဒီးတၢ်ဟ့ၣ်လီၤ ပှၤလၢထးပနဲာ်တဘိ လၢအလီၢ်စီဆှံ အပူၤ ဒ်သိး ပကစၢ် ကမၤကပီၤထီၣ် ပမဲာ်, ဒီးမၤမူထီၣ်က့ၤ ပှၤတစဲး လၢပကဲကုၢ် အပူၤလီၤ. 9 အဂ့ၢ်ဒ်အံၤ, ပမ့ၢ် ပှၤကုၢ်ဖိ, ဘၣ်ဆၣ်ဒီး ပကစၢ် တလဲၤသဒၣ်ဘၣ် ပှၤလၢပကဲကုၢ် အပူၤဘၣ်, ဒီးဒုးဘၣ် ပှၤ လၢတၢ်ဘျုးတၢ်ဖှိၣ် လၢပၤရၣ် အစီၤပၤတဖၣ် အမဲာ်ညါ, ဒ်သိး အကမၤမူထီၣ်က့ၤ ပှၤလၢပကသူၣ်ထီၣ် ပကစၢ် အဟံၣ်, ဒီးမၤက့ၤ အတၢ်အိၣ်သယုၢ်, ဒီးဒ်သိး အကဟ့ၣ်လီၤပှၤ လၢတၢ်ကရၢ လၢယူဒၤ ဒီးလၢယရူၤၡလ့ၣ်န့ၣ်လီၤ. 10 ဒီးခဲကနံၣ်အံၤ, ပကစၢ်ဧၢ, လၢတၢ်အံၤ အလီၢ်ခံန့ၣ် ပကစံးဒ်လဲၣ်. အဂ့ၢ်ဒ်အံၤ, ပလဲၤသဒၣ်လံ နတၢ်မၤလိာ်တဖၣ်, 11 လၢနမၤလိာ် လၢနခ့နပှၤ ဝံတဖၣ် အစုပူၤ, ဒီးစံး, ထံဧိၤကီၢ်ဧိၤ လၢသုလဲၤမၤန့ၢ်အီၤန့ၣ်မ့ၢ် ကီၢ်တကဆှီဘၣ် တဘ့ၣ် လၢပှၤကီၢ်ဖိ အတၢ်ဘၣ်အၢ အဃိ, လၢအတၢ်သးဘၣ်အၢ အဃိ လၢအမၤပှဲၤ ထံဧိၤကီၢ်ဧိၤ လၢထၣ် လၢခံ ဒီးအတၢ် တကဆှီဘၣ်န့ၣ်လီၤ. 12 ဒီးခဲကနံၣ်အံၤ ဟ့ၣ် သုဖိမုၣ် လၢအဖိခွါ, ဒီးဟံးန့ၢ် အဖိမုၣ် လၢသုဖိခွါ အဂီၢ် တဂ့ၤ. ဒီးအမုာ်အလၤ မ့ၢ်ဂ့ၤ, အထူးအတီၤ မ့ၢ်ဂ့ၤ, စိၤရီၤ သုသု တဃု တဂ့ၤ, ဒ်သိး သုကဆူၣ်ထီၣ်, ဒီးအီၣ် ထံဧိၤကီၢ်ဧိၤ အတၢ်ဂ့ၤ, ဒီးဟ့ၣ်သါအီၤ လၢသုဖိသုလံၤ လီၤစိၤလီၤထီ အဂ့ၢ်လီၤ. 13 ဒီးလၢတၢ်ဟဲလီၤဘၣ် ပလိၤခဲလၢာ် လၢပတၢ်မၤအၢ အဃိ, ဒီးလၢပမၤကမၣ် တၢ်ဖးဒိၣ်အဃိ အလီၢ်ခံန့ၣ် (အဂ့ၢ်ဒ်အံၤ, နသိၣ်ဃီၣ် ပှၤဆံးန့ၢ် ပတၢ်ကမၣ် တက့ၢ်, ဒီး ဟ့ၣ်လီၤ ပှၤ လၢတၢ်ပူၤဖျဲး ဒ်အံၤသိး,) 14 ပကလုၣ်သ့ၣ်ခါပတာ်ကဒီး နတၢ်မၤလိာ်, ဒီးဒီတံၤဒီသကိး ဒီးပှၤဂီၢ်မုၢ် အိၣ်ဒီး တၢ်သးဘၣ်အၢတဖၣ်န့ၣ် ဒီး, နသးကထီၣ်ဘၣ်ပှၤ တုၤ နမၤလၢာ်ပှၤ, ဒီးတၢ်အိၣ်လီၤတဲာ်, ဒီးတၢ်ပူၤဖျဲး တအိၣ်လၢၤဘၣ်န့ၣ် တမ့ၢ်ဘၣ်ဧါ. 15 ယွၤ, အံၣ်စရ့လးအကစၢ်ဧၢ, နမ့ၢ်တၢ်တီတၢ်လိၤလီၤ. အဂ့ၢ်ဒ်အံၤ, ပပူၤဖျဲးတၢ် ဒီးအိၣ်ဒံး ဒ်လၢမုၢ်မဆါ တနံၤအံၤ အသိးလီၤ. ကွၢ်ကွၢ်, ပအိၣ်လၢနမဲာ်ညါ လၢပတၢ်ကမၣ် အပူၤလီၤ. အဂ့ၢ်ဒ်အံၤ, ပဆၢထၢၣ် လၢနမဲာ်ညါ လၢတၢ်န့ၣ် အဃိ တသ့ဘၣ်.

1 ဒီးတုၤစီၤဧ့စြၤ ဘါထုကဖၣ်တၢ်, ဒီးတဲလီၤကျဲၤလီၤ တၢ်, ဒီးဟီၣ်ဝဲ, ဒီးတီၤလီၤကဒွံကျိာ် လၢယွၤအဟံၣ် အမဲာ်ညါဒီး, ပှၤပိာ်ခွါ, ဒီးပှၤပိာ်မုၣ်, ဒီးဖိဒံဖိသၣ်, တၢ်အိၣ်ဖှိၣ်ဖးဒိၣ်, အိၣ်ဖှိၣ်ရိဖှိၣ်ဆူ အအိၣ် လၢအံၣ်စရ့လး အကျါလီၤ. အဂ့ၢ်ဒ်အံၤ, ပှၤဟီၣ်ဝဲ နးနးကလဲာ်လီၤ. 2 ဒီးစီၤယဃံအ့လး အဖိခွါ စီၤၡကါနယၤ လၢဧ့ၤလၣ် ဖိခွါ အကျါ တဂၤ, စံးဆၢတၢ် ဒီးစံးဘၣ် စီၤဧ့စြၤ, ပမၤကမၣ်ဘၣ်လံ ပကစၢ်, ဒီးပဟံးန့ၢ်လံ ပမါ လၢပှၤတခီဘီမုၢ်ဖိ လၢထံဧိၤကီၢ်ဧိၤ အပှၤဂီၢ်မုၢ် အကျါလီၤ. ဘၣ်ဆၣ်ဒီး တၢ်မုၢ်လၢ် လၢအံၣ်စရ့လး အပူၤ အိၣ်ဒံးဝဲ လၢတၢ်တမံၤန့ၣ် အဂ့ၢ်လီၤ. 3 အၢၣ်လီၤအီလီၤသကိးတၢ် ဒီးပကစၢ် လၢပကမၤလီၤဖှၣ် ပမါခဲလၢာ်န့ၣ်, ဒီးပှၤလၢအအိၣ်ဖျဲၣ် လၢအီၤ, ဒ်ယကစၢ်, ဒီးပှၤလၢအကနိးကစုာ် လၢပကစၢ် အတၢ်မၤလိာ် အမဲာ်ညါတဖၣ် ဟ့ၣ်ကူၣ်တၢ် အသိးန့ၣ် တက့ၢ်. ဒီးမ်ပှၤမၤဝဲ ဒ်တၢ်သိၣ်တၢ်သီ အသိးန့ၣ် တက့ၢ်. 4 ဂဲၤဆၢထၢၣ် တက့ၢ်. အဂ့ၢ်ဒ်အံၤ, တၢ်အံၤတမံၤ ဘၣ်ဃးဒီး နၤ, ဒီးပကအိၣ်ဒီးနၤလီၤ. ပာ်ဆူၣ်နသး, ဒီးမၤတက့ၢ်. 5 ဒီးစီၤဧ့စြၤ ဂဲၤဆၢထၢၣ်, ဒီးမၢ ပှၤလုၢ်တၢ်အဒိၣ် အခိၣ်တဖၣ်, ဒီးပှၤလ့ၤဝံဖိ, ဒီးအံၣ်စရ့လး ခဲလၢာ် ဆိၣ်လီၤအသး လၢအကမၤဝဲ ဒ်တၢ်ကတိၤတထံၣ် အသိးန့ၣ်လီၤ. ဒီး ဆိၣ်ဝဲလီၤ. 6 ဒီးစီၤဧ့စြၤ ဂဲၤဆၢထၢၣ် လၢယွၤအဟံၣ် အမဲာ်ညါ, ဒီး လဲၤ လၢစီၤအ့လယၤၡံာ် အဖိခွါ စီၤယိဃၤနၣ် အဒၢးပူၤ, ဒီး ဟဲနုာ်ဖဲန့ၣ်, ဒီးတအီၣ်ဘၣ် ကိၣ်, တအီဘၣ် ထံဘၣ်. အဂ့ၢ်ဒ်အံၤ, သးအုးဝဲ လၢပှၤလၢအဘၣ် တၢ်မၢကဲကုၢ် အီၤတဖၣ် အတၢ်ကမၣ် အဃိလီၤ. 7 ဒီးကိးထီၣ်ဝဲ လၢယူဒၤ ဒီဘ့ၣ်ညါ အပူၤ, ဒီးယရူၤၡလ့ၣ် ဒီဝ့ၢ်ညါ အပူၤ, ဒီး လၢကယဲၢ် ပှၤတၢ်မၢကဲကုၢ်ဖိ ခဲလၢာ် အကျါ, ဒ်သိး အကအိၣ်ဖှိၣ်ရိဖှိၣ်ဝဲ လၢယရူၤၡလ့ၣ် အပူၤလီၤ. 8 ဒီးဒ်ပဒိၣ်ဖးဒိၣ်, ဒီးပှၤသူၣ်က့သးပှၢ် ဟ့ၣ်ကူၣ်တၢ် အသိးန့ၣ်, ပှၤလၢအတဟဲဘၣ် လၢသၢနံၤ အတီၢ်ပူၤန့ၣ် ကဘၣ်လိး အစုလီၢ်အခီၣ်ခိၣ် ခဲလၢာ်, ဒီးအကစၢ်ဒၣ်ဝဲန့ၣ် ကဘၣ် တၢ်လီၤဖှၣ် ဒီးပှၤတၢ်မၢကဲကုၢ်ဖိ အတၢ်အိၣ်ဖှိၣ်န့ၣ်လီၤ. 9 ဒီးယူဒၤ, ဒီးဘံၣ်ယၤမံၣ် အပှၤကညီခဲလၢာ် အိၣ်ဖှိၣ်ရိဖှိၣ် လၢယရူၤၡလ့ၣ် အပူၤ လၢသၢနံၤ အတီၢ်ပူၤန့ၣ်လီၤ. မ့ၢ်လၢခွံလါတလါ, ဒီးလါထီၣ်အနံၤ ခံဆံ, ဒီးပှၤဂီၢ်မုၢ် ခဲလၢာ်ဆ့ၣ်နီၤ လၢယွၤအဟံၣ် အကျဲပူၤ, ဒီးကနိးကစုာ် လၢတၢ်တမံၤန့ၣ် အဃိ, ဒီးလၢတၢ်ဟဲစူၤဖးဒိၣ် အဃိလီၤ. 10 ဒီးပှၤလုၢ်တၢ်အဒိၣ် စီၤဧ့စြၤ ဆၢထၢၣ်, ဒီးစံးဘၣ်အီၤ, သုမၤကမၣ်လံတၢ်, ဒီးဟံးန့ၢ်လံ သုမါ လၢပှၤတခီဘီမုၢ်ဖိ သတးဒီး, သုမၤအါထီၣ်လံ အံၣ်စရ့လး အတၢ်ကမၣ် လံ. 11 ဒီးခဲကနံၣ်အံၤ တဲလီၤကျဲၤလီၤတၢ် လၢယွၤ သုပၢ်တဖၣ် အကစၢ်, ဒီးမၤ တၢ်ဘၣ်အသး, ဒီးမၤလီၤဖှၣ်သုသး ဒီးကီၢ်အပှၤဂီၢ်မုၢ်, ဒီးသုမါ ပှၤတခီဘီမုၢ်ဖိန့ၣ် တက့ၢ်. 12 ဒီးတၢ်အိၣ်ဖှိၣ် ခဲလၢာ် စံးဆၢတၢ် ဒီးစံးဝဲဒၣ် လၢအကလုၢ်ဖးဒိၣ်, ဒ်နစံးတၢ် အသိးန့ၣ် ပကမၤလီၤ. 13 ဘၣ်ဆၣ်ဒီး ပှၤဂီၢ်မုၢ် အိၣ်အါဂၤ, ဒီးမ့ၢ်တၢ်ဟဲစူၤဖးဒိၣ် အဆၢအကတီၢ်, ဒီးပဆၢထၢၣ် လၢခိတသ့ဘၣ်. ဒီးတၢ်အံၤတမံၤ မ့ၢ်တၢ်မၤ လၢတနံၤခံနံၤ အဂီၢ် တမ့ၢ်ဘၣ်. အဂ့ၢ်ဒ်အံၤ, ပှၤ လၢအမၤကမၣ်တၢ် လၢတၢ်တမံၤအံၤ မ့ၢ်အါဂၤလီၤ. 14 ဒီး မ်တၢ်အိၣ်ဖှိၣ်ခဲလၢာ် အခိၣ်တဖၣ် အိၣ်ဝဲဆိးဝဲ, ဒီးပှၤလၢအန့ၢ်မါ လၢပှၤတခီဘီမုၢ်ဖိ လၢပဝ့ၢ်တဖၣ် အပူၤ ခဲလၢာ်, ဟဲဝဲ လၢတၢ်သ့ၣ်ဆၢဖး အကတီၢ်, ဒီး ကယဲၢ် ဝ့ၢ် အပှၤသူၣ်က့သးပှၢ်, ဒီးအပှၤစံၣ်ညီၣ်ကွီၢ် အိၣ်ဒီးအီၤ တုၤပကစၢ်အသးထီၣ်ဆူၣ် လၢတၢ်တမံၤအံၤ အဃိန့ၣ် ဃၣ်ကွံာ် လၢပအိၣ် တက့ၢ်. 15 ထဲ စီၤဧစၤအ့လး အဖိခွါ စီၤယိနၤသၣ်, ဒီးစီၤတံးကဝၤ အဖိခွါ စီၤယဃၤစယၤ ဘၣ် တၢ်မၢအီၤ လၢအကမၤတၢ် တမံၤန့ၣ်, ဒီးစီၤမၡူလၣ်, ဒီးပှၤလ့ၤဝံဖိ စီၤၡၤဘသဲၤ မၤစၢၤအီၤလီၤ. 16 ဒီးပှၤတၢ်မၢကဲကုၢ်ဖိ မၤဝဲ ဒ်န့ၣ်လီၤ. ဒီးပှၤလုၢ်တၢ်အဒိၣ် စီၤဧ့စြၤ, ဒီးပၢ်တဖၣ် အခိၣ်တဖၣ် ဒ်အပၢ်အဟံၣ် အသိးန့ၣ်, ပှၤခဲလၢာ် လၢအမံၤတဖၣ်န့ၣ် ပှၤနီၤဖးအီၤ, ဒီး လၢလါဆံဆဲၣ် လါတလါထီၣ်တနံၤန့ၣ် ဆ့ၣ်နီၤဝဲ ဒ်သိး အကဃုတၢ် ဘၣ်ဃးဒီး တၢ်န့ၣ်တမံၤလီၤ. 17 ဒီးတုၤလီၤ လၢလါခီၣ်ထံး, လါထီၣ်တနံၤန့ၣ် မၤဝံၤတၢ် ဒီးပှၤလၢအန့ၢ်မါ လၢပှၤတခီဘီမုၢ်ဖိလီၤ. 18 ဒီးလၢပှၤလုၢ်တၢ်အဒိၣ် အဖိခွါတဖၣ် အကျါ, ပှၤလၢအန့ၢ်မါ လၢပှၤတခီဘီမုၢ်ဖိ လၢစီၤယ့ၤၡူ အဖိခွါ အကျါ, စီၤယိၤစဒး, ဒီးအဒီပုၢ်ဝဲၢ်, စီၤမၤစ့ယၤ, ဒီးစီၤအလၤဧစၢ်, ဒီးစီၤယၤရံာ်, ဒီးစီၤကဒါလယၤလီၤ. 19 ဒီးဟ့ၣ်အစု လၢအကပာ်မၢ် အမါလီၤ. ဒီးအတၢ်ဒဲးဘး အိၣ် သတးဒီး, လုၢ် သိဖါတဒု လၢအတၢ်ကမၣ် အဃိလီၤ. 20 ဒီးလၢစီၤအံးမ့ၢ် အဖိခွါ အကျါ, စီၤဃနၤနံ ဒီးစီၤစဘၤဒယၤလီၤ. 21 ဒီးလၢစီၤဃၤရံၣ် အဖိခွါ အကျါ, စီၤမၤစ့ယၤ, ဒီးစီၤအ့ၤလံယၤ, ဒီးစီၤၡမါယၤ, ဒီးစီၤယဃံအ့လး, ဒီးစီၤဧူးစံယါလီၤ. 22 ဒီးလၢစီၤပၤၡဃူၢ် အဖိခွါ အကျါ, စီၤအ့လံၤဧ့နံၤ, စီၤမၤစ့ယၤ, စီၤယံးၡမၤဧ့လး, စီၤနၤသန့လး, စီၤယိစဘး, ဒီးစီၤအ့လၤစၤလီၤ. 23 ဒီးလၢပှၤလ့ၤဝံဖိ အကျါ, စီၤယိစဘး, ဒီးစီၤၡံမံၤ, ဒီး စီၤက့လယၤ (အဝဲဒၣ်မ့ၢ် စီၤက့လံၤတၤ,) စီၤပသၤဃယၤ, စီၤယူဒၤ, ဒီးစီၤအလၤဧစၢ်လီၤ. 24 လၢပှၤသးဝံၣ်တၢ်ဖိ အကျါ, စီၤအ့လယၤၡံာ်, ဒီးလၢပှၤပၢၤပဲတရီ အကျါ, စီၤၡၤလူၣ်, ဒီးစီၤတ့လ့ၣ်, ဒီးစီၤအူရံၤလီၤ. 25 ဒီးလၢအံၣ်စရ့လးဖိ အကျါ, လၢစီၤပၤရိာ် အဖိခွါ အကျါ, စီၤရၤမယၤ, ဒီးစီၤယစံယၤ, ဒီးစီၤမၤလကံယၤ, ဒီးစီၤမံယမံၣ်, ဒီးစီၤအလၤဧစၢ်, ဒီးစီၤမၤလကံယၤ, ဒီးစီၤဘနါယၤလီၤ. 26 ဒီးလၢဧ့ၤလၣ်ဖိ အကျါ, စီၤမးတၤနယၤ, ဒီးစီၤစကၤရယၤ, ဒီးစီၤယဃံအ့လး, ဒီးစီၤဧၤဘ့းဒံ, ဒီးစီၤယရံမိး, ဒီးစီၤအ့ၤလံယၤလီၤ. 27 ဒီးလၢစီၤစးတူၤ အဖိခွါ အကျါ စီၤအ့လံၤဧ့နၤ, ဒီးစီၤအ့လယၤၡံာ်, စီၤမးတၤနယၤ, ဒီးစီၤယရံမိး, ဒီးစီၤစၤဘး, ဒီး စီၤဧစံစၤလီၤ. 28 လၢစီၤဘ့ဘဲၤ အဖိခွါ အကျါ, စီၤယိဃၤနၣ်, စီၤဃနၤနယၤ, စီၤစးဘဲ, စီၤဧၤသလဲလီၤ. 29 ဒီးလၢစီၤဘၤနံ အဖိခွါ အကျါ, စီၤမၡူလၣ်, စီၤမးလူး, ဒီးစီၤဧဒါယၤ, စီၤယၤရူာ်, ဒီးစီၤၡအၤလး, ဒီးစီၤရၤမိးလီၤ. 30 ဒီးလၢပၤဃးမိၤအးဖိ အကျါ, စီၤဧၤဒနၤ, ဒီးစီၤကလၤလး, စီၤဘနါယၤ, စီၤမၤစ့ယၤ, စီၤမးတၤနယၤ, စီၤဘစၤလအ့လး, ဒီးစီၤဘံနူၤ, ဒီးစီၤမနၤၡ့ၤလီၤ. 31 ဒီးလၢစီၤဃၤရံၣ် အဖိခွါ အကျါ, စီၤအလၤဧစၢ်, စီၤယၡံယၤ, စီၤမၤလကံယၤ, စီၤၡမါယၤ, စီၤစူၤမ့းအိၣ်, 32 စီၤဘံၣ်ယၤမံၣ်, စီၤမးလူး, စီၤၡမၤရယၤလီၤ. 33 လၢစီၤဃၤၡူၣ် အဖိခွါ အကျါ, စီၤမးတနဲ, စီၤမးတၤသါ, စီၤစၤဘး, စီၤအလံဖ့လး, စီၤယရ့မဲၤ, စီၤမနၤၡ့ၤ, စီၤၡံးမံၤလီၤ. 34 လၢစီၤဘၤနံ အဖိခွါ အကျါ, စီၤမၤဒဲ, စီၤဧၤမရၣ်, ဒီးစီၤအူၤအ့လး, 35 စီၤဘနါယၤ, စီၤဘ့ဒယၤ, စီၤကးလူၤ, 36 စီၤဝၤနယၤ, စီၤမရ့မိး, စီၤအ့လယၤၡံာ်, 37 စီၤမးတၤနယၤ, စီၤမးတနဲ, ဒီးစီၤယၤစၤ, 38 ဒီးစီၤဘၤနံ, စီၤဘံနူၤ, စီၤၡံမံၤ, 39 ဒီးစီၤၡလ့မယၤ, ဒီးစီၤနၤသၣ်, ဒီးစီၤဧဒါယၤ, 40 စီၤမၤကနၤဒဘဲ, စီၤၡၤရဲ, 41 စီၤဧစၤရ့လး, စီၤၡလ့မယၤ, စီၤၡမၤရယၤ, 42 စီၤၡၤလူၣ်, စီၤအမၤရယၤ, စီၤယိၤသးလီၤ. 43 လၢစီၤနဘိ အဖိခွါ အကျါ, စီၤယဃ့အ့လး, စီၤမးတံးသယၤ, စီၤစၤဘး, စီၤစဘံနၤ, စီၤယးဒဲ, ဒီးစီၤယိၤအ့လး, စီၤဘနါယၤလီၤ. 44 အဝဲသ့ၣ် ခဲလၢာ်န့ၣ် န့ၢ်မါ လၢပှၤတခီဘီမုၢ်ဖိ, ဒီးပှၤလၢအကျါ အိၣ်ဝဲ လၢအမါ ဆံးစၢ်န့ၢ်အီၤ လၢအဖိတဖၣ်လီၤ.